Kelab Rela beri bantuan kepada penduduk Mentakab
Oleh LUQMAN RIDHWAN MOHAMED NOR

27 Disember 2021, 7:10 pm
PUTRAJAYA – Kelab Jabatan Sukarelawan Malaysia (Rela) Kehormat dan Bersekutu Wilayah Persekutuan Kuala Lumpur menyampaikan bantuan banjir bernilai RM15,000 kepada penduduk Mentakab, Pahang di Ibu Pejabat Rela di sini hari ini.
Setiausaha Agungnya, Che Hassan Che Johan berkata, bantuan tersebut yang terdiri daripada barangan keperluan seperti selimut, peralatan mencuci kediaman serta kebersihan diri akan dibawa dari ibu pejabat Rela di sini ke Mentakab esok.
“Ini adalah kali ketiga bantuan disalurkan kelab kepada Rela, dengan jumlah keseluruhannya adalah sebanyak RM26,000. Sebelum ini kami telah membantu penduduk di Seksyen 25, Shah Alam serta di Hulu Langat.
“Bantuan yang diberikan hari ini pula boleh dimanfaat sebanyak 350 buah keluarga,” katanya ketika dihubungi Kosmo! hari ini.
Timbalan Ketua Pengarah Operasi Rela Malaysia, Mohd. Sazali Mohd. Zin menerima sumbangan tersebut mewakili Ketua Pengarah Rela, Yahya Sulaiman.
Hadir sama menyampaikan sumbangan tersebut adalah ialah Pengasas dan Pengerusi Eksekutif Kumpulan KK Supermart & Superstore Sdn. Bhd., Datuk Seri Dr. KK Chai serta barisan Exco kelab berkenaan.

Sementara itu, menurut Che Hassan, antara aset logistik yang disediakan pihaknya bagi membantu mangsa banjir termasuklah jentera 4X4 sebanyak lima buah dan empat buah bot penyelamat.
“Pihak kelab sentiasa sedia memberi bantuan sekiranya diperlukan, apatah lagi sejak pandemik Covid-19 bermula sejak dua tahun lalu.
“Kelab Rela tidak memilih dalam memberikan bantuan tetapi ia dilakukan atas dasar perikemanusiaan, tidak kira sama ada kepada keluarga anggota Rela yang ditimpa musibah seperti kemalangan atau jangkitan Covid-19,” katanya. – K! ONLINE


Ibu guna susu badan hasilkan barangan cenderamata
Oleh KOSMO!

27 Disember 2021, 7:30 pm
NEW DELHI – Seorang wanita di India menghasilkan patung kecil atau figurine dengan menggunakan susu badan, lapor akhbar Metro UK kelmarin.
Tharika, 27, dari Chennai merupakan salah seorang pereka pertama di India yang menghasilkan patung kecil untuk disimpan oleh wanita sebagai cara untuk mengabadikan detik pertama mereka bergelar ibu.
Dia menggunakan 15 mililiter susu badan dan mengubahnya menjadi bahan seperti  ‘plastik’, manakala bahan pengawet ditambah sebelum cecair itu  dimasukkan ke dalam acuan selama dua bulan.
Selain susu badan, wanita itu juga menambah cebisan kuku dan rambut bayi untuk menghasilkan patung tersebut.
“Saya mengumpulkan  susu badan daripada ibu-ibu, mengawetkannya dan menghasilkan barangan perhiasan daripadanya.
“Saya menambah bahan pengawet organik bagi menghalang susu daripada rosak sebelum mengeringkannya untuk menjadikannya bentuk pepejal. Kami akan memastikan barangan ini  mampu bertahan seumur hidup,” katanya.

Tharika tertarik dengan idea itu apabila melahirkan anak lelakinya. Dia membuat penyelidikan menyeluruh di internet dan mencuba proses itu menggunakan susu badannya.
Selepas melakukan uji kaji selama lapan bulan, Tharika akhirnya berjaya membuat patung bayi daripada susu badannya.
“Sebagai ibu baharu, saya mempunyai impian untuk menyimpan susu badan saya sendiri. Saya terkejut apabila mengetahui tentang perhiasan susu ibu dan mahu tahu lebih lanjut mengenainya,” katanya.
Dia telah menjual sebanyak 1500 produk kepada lebih 250 pelanggan di seluruh negara, pada  harga bermula dari  £8 (RM44.90) – AGENSI


34 kali tikam kekasih selepas lamaran ditolak
Oleh KOSMO!

27 Disember 2021, 6:16 pm
BERLIN, JERMAN – Seorang lelaki berketurunan Iraq dipenjara seumur hidup oleh sebuah mahkamah di Jerman kerana didapati bersalah membunuh teman wanitanya menggunakan sebilah pisau berukuran 15 sentimeter dan  cuba memenggal kepala mangsa, lapor portal berita MailOnline semalam.
Tertuduh yang hanya dikenali sebagai Zyad S, didakwa membunuh mangsa yang berasal dari Iran, Fatemeh B, selepas wanita itu menolak lamarannya untuk berkahwin.
Berdasarkan perbicaraan di mahkamah, mangsa menjalin hubungan cinta dengan tertuduh  selama tiga bulan sebelum dia dibunuh. Mangsa menolak lamaran Zyad kerana sikapnya yang terlalu mengongkong.
“Mangsa mahukan kebebasan dan dia ingin mencuba sesuatu yang baharu,” kata Hakim Gesine Brunkow.
Selepas cintanya ditolak, pada 16 Februari 2019, tertuduh memaksa wanita itu  masuk ke dalam keretanya dan membawa mangsa ke sebuah kawasan di pinggir bandar lalu membunuhnya.
Mangsa ditemui mati bersama 34 kesan kecederaan akibat tikaman pisau dan  mengalami luka parah pada bahagian lehernya.

“Kesan luka pada leher mangsa menunjukkan bukti terdapat percubaan untuk memenggal kepalanya,” ujar Brunkow.
Defendan mengaku menikam mangsa, namun memberitahu bahawa pembunuhan itu dilakukan secara tidak sengaja.
Menurutnya, dia bertindak demikian akibat cemburu dan kerana mangsa telah melakukan provokasi terhadapnya.
Mahkamah Wilayah Luebeck pada awalnya memutuskan bahawa pembunuhan itu berlaku secara tidak sengaja dan  menjatuhkan hukuman penjara 12 tahun terhadap Zyad.
Bagaimanapun, selepas dibicarakan semula pada 20 Disember lalu, Mahkamah Keadilan Persekutuan Jerman menjatuhkan hukuman penjara seumur hidup terhadap tertuduh kerana menyifatkan hukuman awal terlalu ringan. – AGENSI


Amaran ribut petir di 9 negeri malam ini
Oleh ALWANI ZAFIRAH

27 Disember 2021, 5:27 pm
PETALING JAYA – Jabatan Meteorologi (MetMalaysia) mengeluarkan amaran ribut petir bagi sembilan buah negeri sehingga 8 malam ini.
MetMalaysia dalam kenyataan berkata, kawasan yang terlibat ialah di seluruh negeri Melaka, Wilayah Persekutuan (WP) Kuala Lumpur dan WP Putrajaya dan beberapa daerah di Perak, Pahang, Selangor, Negeri Sembilan, Sarawak dan Sabah.
“Di Perak, kawasan yang diramal mengalami ribut petir berserta hujan lebat dan angin kencang adalah di Kinta, Kampar, Hilir Perak, Batang Padang dan Muallim.
“Selain itu, seluruh kawasan Tanah Tinggi Cameron bakal mengalami cuaca buruk yang sama bagi negeri Pahang manakal di Selangor melibatkan daerah Sabak Bernam, Kuala Selangor, Hulu Selangor, Gombak, Petaling, Hulu Langat dan Sepang,” katanya di sini hari ini.
Tambah MetMalaysia, amaran ribut petir turut dikeluarkan bagi Negeri Sembilan yang dijangka berlaku di Jelebu, Seremban, Port Dickson, Kuala Pilah, Rembau dan Tampin.
Sementara itu, di Sarawak melibatkan kawasan Kuching (Bau dan Kuching), Samarahan (Simunjan), Sri Aman, Sarikei (Pekan dan Julau), Mukah (Dalat dan Mukah), Kapit (Kapit, Bukit Mabong dan Belaga), Miri (Marudi) dan Limbang.

“Cuaca sama juga diramal berlaku di pedalaman Sipitang, Tenom, Beaufort, Keningau dan Tambunan serta di sekitar Pantai Barat dan Sandakan (Tongod),” ujarnya.
Terdahulu, amaran hujan berterusan peringkat waspada dikeluarkan bagi beberapa daerah di negeri Sabah bermula hari ini sehingga esok. – K! ONLINE


Bantuan RM1,000 Selangor Bangkit disalurkan bermula Rabu ini
Oleh MOHD YUNUS YAKKUB

27 Disember 2021, 6:20 pm
SHAH ALAM – Penyerahan bantuan RM1,000 kepada lebih 9,000 keluarga banjir menerusi inisiatif Selangor Bangkit akan mula diagihkan seawalnya Rabu ini.
Menteri Besar Selangor, Datuk Seri Amirudin Shari berkata, penyerahan akan bermula bagi kategori pertama iaitu mangsa yang ditempatkan Pusat Pemindahan Sementara (PPS) awam dibawah kendalian kerajaan negeri.
Katanya, ia kemudiannya akan disusuli mangsa di PPS swasta atau persendiran.
“Mulai esok, kita akan kenalpasti keluarga kehilangan nyawa (ahli keluarga) ini untuk disampaikan bantuan RM10,000,” katanya pada sidang akhbar hari ini.
Beliau berkata bagi kategori ketiga melibatkan mereka yang terkesan akibat banjir yang tidak berpindah pula, pendaftaran akan dilakukan oleh pegawai dan anggota jabatan terlibat serta pasukan sukarelawan Selangor yang akan pergi rumah ke rumah yang dilaksanakan 3 Januari tahun depan selain mendaftar di pusat sehenti atau ‘one stop centre’ (OSC).
Ujarnya, mereka dalam kategori ketiga ini hanya perlu membuat laporan polis sekiranya hilang dokumen kad pengenalan dan tiada keperluan membuat laporan bagi mendapatkan bantuan program banjir kerajaan negeri.

“Kita menjangkakan jumlah mangsa banjir akan meningkat antara 15,000 hingga 20,000 keluarga.
“Kita akan selaraskan sebab ada (tiga bantuan) iaitu RM1,000 daripada kerajaan negeri dan Kerajaan Persekutuan serta Lembaga Zakat Selangor (RM600),” katanya.
Jelas beliau, kerajaan negeri akan menyerahkan senarai maklumat nama dan keluarga bagi memudahkan penyerahan bantuan dari Kerajaan Persekutuan.
Amirudin menegaskan, pihaknya menjangkakan kesemua penyerahan bantuan RM1,000 menerusi Selangor Bangkit akan dapat diselesaikan pada 31 Januari depan
Dalam perkembangan berlainan, beliau berkata, pihaknya menyasarkan membeli dapur masak dan gas kepada semua keluarga banjir terlibat menerusi sumbangan diperolehi MRCB dan bantuan Selangor Bangkit serta program sumbangan lain. -K!ONLINE


MyLiveAble Squad teruskan misi pasca banjir
Oleh FITRI HAZIM

27 Disember 2021, 5:49 pm
PETALING JAYA -Sukarelawan Kementerian Perumahan dan Kerajaan Tempatan (KPKT) dikenali ‘MyLiveable Squad’ terus memaikan peranannya sebagai barisan hadapan Misi Bantuan Pasca Banjir bagi membantu kerja-kerja pasca banjir di Jelebu, Negeri Sembilan semalam.
Misi tersebut yang turut disertai Menteri KPKT, Datuk Seri Reezal Merican Naina Merican menumpukan kepada kerja-kerja pembersihan awam melibatkan kerosakan harta benda di fasiliti awam, jalan-jalan yang dipenuhi lumpur, saliran perparitan, longkang yang tersumbat serta sampah sarap, peralatan yang rosak di bahu-bahu jalan dan sekitar perumahan yang terjejas.
“Misi hari ini (semalam) adalah bagi membantu membersihkan sisa-sisa pepejal, sampah sarap, fasiliti awam dan rumah-rumah mangsa yang terkesan di sekitar Jelebu.
“Selain itu, misi turut meninjau kerja-kerja pembersihan yang sedang dilakukan oleh pihak Perbadanan Pengurusan Sisa Pepejal dan Pembersihan Awam (SWCorp) dan syarikat konsesi, Southern Waste Management,” katanya.
Reezal Merican berkata, tumpuan pasukan KPKT pada ketika ini adalah untuk kerja-kerja pasca banjir dan bina semula kehidupan pasca banjir ini dengan peruntukan berjumlah RM6 juta bagi kerja pembersihan di lima buah negeri yang terjejas Selangor, Pahang, Melaka, Negeri Sembilan dan Kuala Lumpur.
“Selangor yang tidak mengguna pakai Akta 672 diperuntukkan kira-kira RM2.1 juta, manakala Pahang berjumlah RM2.8 juta, Melaka RM145 ribu, serta Kuala Lumpur RM255 ribu dan Negeri Sembilan RM24 ribu.

“SWCorp telah menggerakkan 234 unit jentera dan peralatan khusus bagi membantu kerja-kerja pasca banjir di Pahang, Melaka, Negeri , Kuala Lumpur dan Selangor.
“Di Jelebu sahaja, pihak konesi telah menyediakan lapan buah lori RORO/Tipper termasuklah lima tan dan 16 tan, enam unit Tong RORO, tiga Waterjet Tanker, satu Backhoe dan dua kenderaan angkut,” jelasnya.
Kementerian turut menasihatkan orang ramai untuk menghubungi talian kecemasan Nasional Disaster Command Centre (NDCC) di 03-8064 2400 sekiranya memerlukan bantuan kecemasan dan juga balai-balai bomba berdekatan.- K!ONLINE


Tiada sambutan ambang tahun baru 2022
Oleh MOHD YUNUS YAKKUB

27 Disember 2021, 6:04 pm
SHAH ALAM – Kerajaan negeri membatalkan sambutan ambang tahun baharu yang dijadualkan sebelum ini.
Menteri Besar Selangor, Datuk Seri Amirudin Shari berkata, sebaliknya program itu akan digantikan dengan majlis tahlil, bacaan doa selamat dan zikir munajat di seluruh masjid negeri-negeri Selangor.
“Kita turut mengalakkan surau dan musola menganjurkan majlis yang sama.
“Program ini akan dikendalikan Jabatan Agama Islam Selangor,” katanya pada sidang akhbar hari ini.
Jelas beliau, pihaknya turut menasihatkan syarikat dan orang persendirian turut membatalkan sambutan itu sebagai tanda menghormati dan bersimpati dengan kejadian banjir yang melanda bermula 18 Disember lalu.
“Sepanjang tragedi banjir di Selangor telah mengakibatkan 25 kematian dengan melibatkan 44,000 mangsa banjir secara keseluruhannya,” katanya. -K!ONLINE


PDRM larang mangsa banjir pinjam ah long
Oleh NOR AZIAH MAT NOH

27 Disember 2021, 6:17 pm
PETALING JAYA – Polis Diraja Malaysia (PDRM) mengingatkan orang ramai terutama mangsa banjir supaya tidak terpujuk dengan tawaran pinjaman duit ah long.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, terdapat sindiket pemberi pinjaman wang tanpa lesen dipercayai mula mendekati mangsa banjir bagi menawarkan pinjaman.
“Berdasarkan maklumat awal, tiada laporan diterima polis berkenaan hal ini sehingga kini.
“Namun, polis tidak menolak kemungkinan sindiket ini mula menyasarkan mangsa banjir untuk menjadi peminjam,” katanya dalam satu kenyataan hari ini.
Jelasnya, orang ramai terutamanya mangsa banjir dinasihatkan untuk sentiasa berwaspada agar tidak menjadi mangsa kepada sindiket ah long.
“PDRM akan membuka siasatan di bawah Akta Pemberi Pinjaman Wang 1951, Kanun Keseksaan dan akta lain berkaitan jika terdapat laporan diterima.

“Orang ramai yang mempunyai maklumat diminta untuk menghubungi polis di talian 03 26101559 / 03-26101599, Whatsapp di talian 013-2111222 atau menghubungi mana-mana polis berhampiran,” katanya. – K! ONLINE


Najib seru kerjasama dunia kawal harga barang
Oleh ALWANI ZAFIRAH

27 Disember 2021, 6:13 pm
PETALING JAYA – Bekas Perdana Menteri, Datuk Seri Najib Tun Razak menggesa kerjasama peringkat antarabangsa bagi mengawal inflasi harga makanan global terutamanya dalam tempoh krisis akibat Covid-19.
Menurutnya, dunia sedang mengalami impak besar akibat Covid-19 dan banyak nyawa yang terkorban, harga saham menjunam serta gangguan terhadap rantaian bekalan kesan pasca-pandemik berikutan permintaan semakin lemah dan sumber bekalan yang tidak menentu.
“Penduduk di seluruh dunia terkesan dalam aspek pendapatan, wang simpanan dan mata pencarian mereka telah berkurangan ekoran penutupan sempadan selama berbulan-bulan yang menghalang mereka daripada mencari nafkah.
“Namun apabila ekonomi dibuka semula, mereka berhadapan pula dengan kenaikan harga makanan yang melonjak secara mendadak,” katanya dalam satu kenyataan hari ini.
Tambah Najib, kerjasama dunia diperlukan untuk bersama-sama mewujudkan infrastruktur vaksinasi global, kerana vaksinasi mega adalah satu-satunya cara untuk mengawal pandemik dan mengehadkan kesan kepada ekonomi dunia.
“Kita mesti bangunkan struktur yang pelbagai bagi memastikan perjalanan vaksin dari makmal ke tangan lebih ramai penduduk dapat dilakukan dalam tempoh yang lebih singkat.

“Oleh itu, saya menyeru negara-negara di seluruh dunia untuk mula melabur di Malaysia dan ASEAN sebagai hab serantau bagi membolehkan rantau ini mengeluarkan vaksin secara kendiri agar impak pandemik ini dapat ditangani dengan lebih efektif,” jelasnya.
Sementara itu, beliau Najib turut percaya bahawa dunia harus memanfaatkan Perjanjian Perdagangan Bebas sedia ada seperti Perkongsian Ekonomi Komprehensif Serantau (RCEP) agar peluang dalam perjanjian itu boleh digunakan untuk menurunkan tarif dan kos operasi dalam perniagaan terutamanya untuk perusahaan kecil dan sederhana yang merupakan tulang belakang ekonomi Malaysia. – K! ONLINE


Syarikat pembinaan didenda RM50,000 sebabkan kematian pekerja
Oleh NORHAYATI YAHAYA

27 Disember 2021, 5:01 pm
SHAH ALAM – Kegagalan sebuah syarikat kontraktor pembinaan melakukan penyeliaan semasa pengoperasian kren menara sehingga menyebabkan seorang pekerja maut, tiga tahun lalu membawa padah apabila didenda maksimum RM50,000 oleh Mahkamah Sesyen hari ini.
Hakim Rofiah Mohamad menjatuhi hukumam itu selepas Hab Construction Sdn. Bhd. selaku Orang Kena Saman (OKS) didapati bersalah atas pertuduhan pindaan dihadapinya selepas pihak pembelaan gagal menimbulkan kes melampaui keraguan munasabah pada peringkat akhir kes pembelaan.
Rofiah dalam penghakimannya menegaskan mahkamah mengakui kemalangan terbabit berpunca daripada keruntuhan struktur kren tersebut namun kegagalan penyeliaan di kawasan radius kren beroperasi perlu diambil kira.
“Faktor pengajaran perlu diambil kira sebagai mesej bukan sahaja kepada pihak OKS tetapi kepada pemain industri yang lain,” jelasnya.
Mahkamah turut menetapkan bayaran perlu dilakukan hari ini selepas menolak permohonan pihak pembelaan untuk memohon tempoh waktu bagi OKS menjelaskan denda atas alasan projek terbabit bernilai RM1.2 bilion.
Selain itu, kejadian berlaku pada fasa kelima yang bernilai RM490 juta.

Berdasarkan pertuduhan pindaan, Hab Construction sebagai majikan didakwa telah gagal untuk memastikan keselamatan kesihatan dan kebajikan semua pekerja dengan gagal mengadakan penyeliaan sebagaimana yang perlu semasa pengoperasian kren menara sehingga menyebabkan kemalangan pekerja ditimpa oleh struktur kren menara yang mengalami kegagalan struktur semasa bekerja.
Kesalahan itu didakwa dilakukan di tapak projek cadangan pembangunan bercampur untuk Tetuan City Centerpoint Sdn. Bhd. di Persiaran Multimedia, Seksyen 7, di sini pada pukul 10.30 pagi, 2 Januari 2018.
Jika disabitkan kesalahan, boleh dihukum di bawah Seksyen 19 Akta Keselamatan dan Kesihatan Pekerjaan 1994 yang memperuntukkan hukuman denda maksimum RM50,000. – K! ONLINE.


Wanita terkejut terima hadiah satu lori minyak wangi
Oleh KOSMO!

27 Disember 2021, 6:10 pm
JAKARTA – Seorang gadis yang sebelum ini menjadi tular ekoran memuat naik video memaparkan dia memuji minyak wangi dipakai oleh seorang lelaki tidak dikenalinya terkejut selepas lelaki itu menghantar satu lori berisi haruman itu kepadanya, lapor laman berita Suara.com semalam.
Video insiden itu dimuat naik oleh seorang pengguna TikTok, @sawitri_nopela dan sehingga kini ia mencatat 8.4 juta tontonan dengan lebih 931,000 tanda suka.
“Terima kasih kepada pemiliknya, semoga rezekinya melimpah.
“Ini sesuatu yang tidak dijangka dalam hidup saya, saya diberikan minyak wangi sehingga satu lori,” demikian kapsyen yang dimuat naik wanita itu bersama video tersebut.
Sebelum ini, wanita itu pernah bertanya kepada seorang lelaki yang ditemuinya tentang minyak wangi yang dipakai selepas tertarik dengan wangian lelaki itu.
Mereka kemudian bertukar-tukar nombor telefon dan lelaki itu menghantar gambar minyak wangi yang dipakainya.

Netizen yang menonton video itu kemudiannya meninggalkan pelbagai komen dengan rata-ratanya meminta supaya wanita itu mendermakan minyak wangi yang diterima kepada mereka.
“Hantarkan kepada saya kak, minyak wangi saya hanya tinggal botolnya,” komen seorang netizen.
“Jual, dan selebihnya  disedekahkan,” komen netizen lain. – AGENSI


Tukang kabinet dapur didakwa perdaya pelanggan
Oleh NOR AINNA HAMZAH

27 Disember 2021, 5:07 pm
KUALA PILAH- Seorang tukang kabinet dapur didenda RM6,000 oleh Mahkamah Majistret Kuala Pilah selepas mengaku bersalah atas pertuduhan pilihan memperdayakan pelanggannya sehingga mengalami kerugian RM3,650 tahun lalu.
Sekiranya gagal menjelaskan, tertuduh, Muhammad Ezuwan Nordin, 31, bakal berhadapan hukuman penjara tujuh bulan.
Berdasarkan pertuduhan, tertuduh telah menipu Ramli Yunus, 32, dengan memperdayakan beliau untuk mempercayai akan melaksanakan pemasangan kabinet dapur di rumahnya.
Tertuduh dengan curangnya mendorong perlanggan menyerahkan kepada tertuduh wang berjumlah RM3,650 dimana beliau tidak akan menyerahkan wang tersebut sekiranya tidak diperdayakan sedemikian oleh tertuduh.
Perbuatan itu didakwa dilakukan antara 19 Jun 2020 sehingga 2 Julai 2020 jam lebih kurang 11.26 pagi sehingga 10.49 malam bertempat di sebuah rumah di Taman Senimas, di sini.
Tertuduh telah melakukan kesalahan yang boleh dihukum dibawah Seksyen 417 Kanun Keseksaan yang membawa hukuman penjara sehingga lima tahun atau dengan denda atau dengan kedua-duanya jika sabit kesalahan.

Tertuduh ketika diminta untuk membuat rayuan oleh Majistret Saiful Sayoti menyatakan dia sememangnya bekerja membuat kabinet dan baharu sahaja berkahwin serta menanggung isteri yang tidak bekerja, manakala, maknya pula sakit.
Malah, tertuduh juga menyatakan kerjanya itu bergantung dengan perlanggan sekiranya ada.
Majistret bagaimanapun menyoal tertuduh mengapa dalam kes berkenaan tertuduh tidak membuat kabinet.
Tertuduh menyatakan dia sememangnya membuat kabinet dan bukanlah dia tidak mahu membayar.
“Saya buat kabinet, saya bukan tak nak bayar, saya nak bayar… Dengan kerja tak ada…,” rayunya.
Timbalan Pendakwa Raya, Nik Nur ‘Aqilah Syarfa Nik Zaidi kemudiannya meminta Majistret memberikan hukuman setimpal sebagai pengajaran ke atas tertuduh yang tidak diwakili peguam.
Majistret kemudiannya menyatakan dalam menjatuhkan hukuman ke atas tertuduh, mahkamah mendengar rayuan tertuduh dan juga hujah pemberat Timbalan Pendakwa Raya serta kepentingan awam. – K! ONLINE.


Salman Khan sambut hari jadi selepas dipatuk ular
Oleh MOHAMMAD SHAHEMY AZMI

27 Disember 2021, 4:27 pm
MUMBAI – Pelakon terkenal Bollywood Salman Khan terpaksa dikejarkan ke Hospital Kamothe di Navi Mumbai pada malam Sabtu lalu selepas dipatuk seekor ular berwarna hitam.
Kejadian tersebut berlaku ketika Salman, 56, sedang berbual bersama beberapa orang rakannya ladang miliknya yang terletak berhampiran bandar Panvel berhampiran Navi Mumbai, India.
Menurut laporan Hindustan Times, pelakon itu telah dipatuk pada bahagian tangan ketika cuba mengeluarkan haiwan berbisa itu selepas menemuinya dalam rumah ladang tersebut.
“Salman telah dipatuk ular pada malam kelmarin dan dibawa ke hospital. Dia dilaporkan tidak mengalami kecederaan serius dan dibenarkan pulang enam jam kemudian.,” kata sumber terdekat kepada aktor tersebut.
Difahamkan Salman bersama anggota keluarga serta beberapa orang rakan terdekat berada di ladang terbabit untuk meraikan sambutan hari jadinya yang ke-56 pada hari ini (Isnin).
Selepas dibenarkan keluar daripada hospital semalam, pelakon filem Har Dil Jo Pyar Karega itu disambut dengan puluhan jurugambardalam keadaan tersenyum ketika balik semula ke ladang miliknya itu.

“Teruskan tersenyum,” kata seorang jurugambar.
Salman bagaimanapun membalasnya dengan memberitahu dia terpaksa tersenyum sedangkan tangannya masih sakit selepas dipatuk ular.
Doktor yang merawatnya memberitahu bahawa Salman bernasib baik kerana dipatuk spesies ular yang tidak merbahaya.
Bapa kepada Salman, Salim Khan memberitahu keadaan anaknya tidak begitu membimbangkan dan doktor telah memberikan beberapa jenis ubat-ubatan kepada pelakon itu.
Sehari selepas kejadian, Salman telah berkongsi video ketika meraikan sambutan hari jadinya dalam keadaan sihat seolah-olah tiada sebarang kejadian mencemaskan berlaku terhadapnya.
Dalam majlis itu juga, turut kelihatan seorang wanita yang didakwa sebagai teman wanita baharu kepada Salman iaitu Lulia Vantur. – K! ONLINE


Lelaki kesan lokasi UFO terhempas di Antartika
Oleh KOSMO!

27 Disember 2021, 5:00 pm
WASHINGTON – Seorang lelaki yang menggelar dirinya  pakar makhluk asing mendakwa berjaya  mengesan sebuah objek misteri seperti cakera di dalam sebuah rekahan ais berbentuk hati di Benua Antartika, menggunakan aplikasi Google Maps, lapor akhbar Daily Star semalam.
Scott C Waring melihat objek ganjil tersebut semasa melayari laman pemetaan, Google Maps baru-baru ini.
Dia  berkongsi  imej tersebut  di saluran YouTube miliknya. Imej itu memaparkan rekahan besar pada permukaan ais di rantau Kutub Selatan itu bersama sebuah  cakera hijau besar berukuran lebar sekitar 40 meter.
Menurutnya, objek tersebut adalah kapal angkasa makhluk asing yang terhempas, manakala  rekahan ais itu adalah impak insiden tersebut.
“Saya membayangkan selepas video ini dikongsikan, akan ada mana-mana kerajaan yang pergi ke situ dan menyiasat kejadian tersebut.
“Cakera itu berada di dalam rekahan ais berbentuk hati. Ia membuatkan saya berfikir, adakah makhluk asing sengaja melakukan demikian?,” katanya.

Tambah Waring, kawasan itu merupakan lokasi terbaik untuk pendaratan objek terbang tidak dikenali (UFO) kerana tiada sesiapa akan menyedarinya memandangkan ia terletak jauh di Antartika.
“Tiada sesiapa akan melalui kawasan itu, berlayar atau mendaki mendekatinya. Ia merupakan lokasi terbaik untuk UFO bersembunyi.
“Fenomena ini menjadi bukti bahawa makhluk asing wujud dan berada di Bumi. Jadi, pemburuan (makhluk asing) kini bermula,” ujarnya. – Agensi


Jejaka penjaga masjid mirip Cristiano Ronaldo
Oleh KOSMO!

27 Disember 2021, 4:00 pm
JAKARTA – Seorang penjaga masjid dari Jambi menjadi sensasi internet kerana memiliki wajah mirip bintang bola sepak, Cristiano Ronaldo, lapor portal Wolipop kelmarin.
Agus Habibi Dalimunthe, 22, mula mendapat perhatian netizen selepas satu klip video memaparkan dirinya sedang tersenyum dimuat naik oleh rakannya di laman TikTok.
Netizen yang menonton video tersebut berkata, wajah Agus Habibi mirip pemain kelab Manchester United itu.
“Ronaldo dalam versi halal,” kata seorang netizen.
“Ini ternyata seperti Ronaldo sebenar,” kata seorang lagi.
Sementara itu, Agus Habibi dalam kenyataannya kepada Wolipop berkata, individu yang merakam video dirinya merupakan rakannya, selain turut mengaku bahawa dia sering dikaitkan dengan wajah pemain sensasi tersebut.

“Ramai kenalan memberitahu perkara sama kepada saya (wajah mirip Ronaldo) sejak di bangku sekolah menengah lagi.
“Mereka berpendapat bahawa senyuman saya kelihatan sama dengan Ronaldo,” katanya yang turut mengagumi pemain bola sepak tersebut.
Agus Habibi merupakan seorang pelajar institusi pengajian tinggi di Jambi dan menetap di masjid dengan menjadi penjaga masjid. – Agensi


Dijel 3 hari, denda RM2,000 laporan palsu hilang IC
Oleh NUZULSHAM SHAMSUDDIN

27 Disember 2021, 4:37 pm
SELAYANG – Gara-gara membuat laporan polis palsu berhubung kehilangan kad pengenalan (IC) seorang juruwang sebuah pasaraya dipenjara tiga hari dan denda RM2,000 oleh Mahkamah Majistret di sini hari ini.
Majistret Nik Fadli Nik Azlan menjatuhkan hukuman itu terhadap Siti Norhidayah Mohamad Amin, 29, selepas tertuduh mengaku bersalah atas pertuduhan yang disabitkan ke atasnya.
Mahkamah memerintahkan hukuman penjara itu bermula tarikh sabitan hari ini dan dipenjara tiga hari lagi sekiranya gagal membayar jumlah denda itu. Tertuduh membayar denda berkenaan.
Mengikut pertuduhan, wanita itu didakwa telah memberikan maklumat secara lisan kepada pegawai polis, Jamarul Azuan Abdullah dalam bentuk laporan polis yang mana tertuduh mengetahuinya sebagai palsu.
Ia dengan maksud menyebabkan penjawat awam itu menggunakan kuasanya yang sah di sisi undang-undang untuk menyiasat beehubung dengan kejadian seperti yang dilaporkan.
Kesalahan itu dilakukan di Balai Polis Gombak di sini pukul 1.44 pagi pada 12 Disember lalu (2021) yang didakwa mengikut Seksyen 182 Kanun Keseksaan.

Hukuman bagi seksyen itu memperuntukkan penjara maksimum enam bulan atau denda maksimum RM2,000 atau kedua-duanya.
Terdahulu tertuduh yang tidak diwakili peguam dalam rayuannya, memohon mahkamah mengenakan hukuman ringan dengan alasan laporan polis palsu itu dibuat kerana bimbang dikenakan denda oleh Jabatan Pendaftaran Negara (JPN).
Bagaimanapun Timbalan Pendakwa Raya Khairunnisak Hasni memohon mahkamah mengenakan hukuman setimpal kerana tindakan tertuduh itu telah menyusahkan banyak pihak terutama pegawai penyiasat yang menyiasat laporan polis yang dibuat tertuduh.
Mengikut fakta kes, pada hari kejadian tertuduh telah membuat laporan polis bahawa kononnya dia telah disamun oleh dua lelaki bermotosikal sedangkan kejadian itu tidak wujud sehari sebelum laporan polis dibuat.
Hasil siasatan mendapati beg dompet tertuduh sebenarnya telah tercicir yang mana di dalam beg dompet itu terdapat pengenalan. Tertuduh mengakui membuat laporan polis palsu tersebut bagi mengelak dikenakan denda oleh JPN ketika membuat kad pengenalan baharu. – K! ONLINE


Rumah ditelan banjir, paru-paru Ebby Yus pula mungkin ditebuk
Oleh MOHD. HAIKAL ISA

27 Disember 2021, 4:00 pm
PETALING JAYA – Bukan mahu simpati tetapi pelakon dan pelawak, Ebby Yus mengharapkan doa yang baik-baik daripada orang ramai agar kesihatan tidak memburuk selepas dimasukkan ke Hospital Kuala Lumpur (HKL) disebabkan masalah paru-paru berair sejak empat hari lalu.
Ebby atau nama sebenarnya, Muhammad Yunus Abdul Rashid, 56, berkata, dia baru sahaja selesai menjalani ujian imbasan sinar-X dan masih menunggu keputusan daripada doktor.
“Keadaan sekarang okey. Doktor cuma cakap paru-paru saya ada air dan setakat ini, saya perlu ditahan di hospital untuk rawatan lanjut.
“Harap-harap keputusan imbasan nanti ‘bersih’. Kalau tidak, besar kemungkinan, paru-paru kena cucuk atau tebuk untuk keluarkan air bagi mengelakkan apa-apa jangkitan yang lebih teruk.
“Saya harapkan orang ramai mendoakan kesejahteraan dan kesembuhan saya. Saya taknaklah orang cakap saya cerita ini sebab nak raih simpati tapi saya percaya dengan kuasa doa, insya-Allah semuanya akan baik-baik sahaja,” kata Ebby ketika dihubungi Kosmo! Online sebentar tadi.
Ibarat jatuh ditimpa tangga, Ebby yang cukup dikenali menerusi sitkom televisyen Simpang Tiga percaya, setiap yang berlaku dalam kehidupan seseorang terkandung hikmah tersendiri.

“Saya reda dengan takdir Allah. Tapi, saya reda bukan bermakna saya berpeluk tubuh. Saya percaya apa yang berlaku, ada hikmahnya.
“Kita merancang tetapi yang tentukan segala-galanya Allah SWT. Kalau Dia izinkan rasa sakit itu sembuh atau kepayahan hidup itu diangkat, dengan izin-Nya pasti ia akan berlaku,” katanya penuh optimis.
Terdahulu, Ebby menjadi antara artis yang terkesan teruk akibat banjir selepas rumahnya yang masih dalam proses pembinaan lenyap dibawa arus banjir di Hulu Langat, Selangor.
Gara-gara kejadian tersebut, Ebby terpaksa menanggung kerugian mencecah hampir RM200,000.
Ebby sebelum ini beberapa kali dimasukkan ke hospital kerana penyakit lemah jantung dan buah pinggang yang dihidapinya.
Pada Oktober lalu, dia mengikuti rombongan umrah ke Mekah namun mengalami serangan jantung ketika dalam perjalanan.– K! ONLINE


Motosikal, basikal nikmati separuh harga tambang feri Pulau Pinang
Oleh MOHD SYALMIZI HAMID

27 Disember 2021, 4:25 pm
GEORGE TOWN – Penunggang motosikal dan basikal yang menggunakan perkhidmatan feri menghubungkan Seberang Perai dan bahagian pulau di negeri ini bakal menikmati potongan separuh harga tiket selama enam bulan tahun hadapan.
Pengerusi Suruhanjaya Pelabuhan Pulau Pinang (PPSB), Datuk Tan Teik Cheng berkata, potongan harga tiket 50 peratus itu untuk pengguna feri bagi kenderaan beroda (roro).
“Bagi meringankan beban rakyat yang terjejas ekoran Covid-19 dan aspirasi Keluarga Malaysia, 50 peratus tambang feri kepada pengguna roro ditanggung PPSB selama enam bulan bermula 1 Januari ini.
“Bagi tempoh itu, PPSB menanggung peruntukan RM58,333 sebulan atau keseluruhannya RM350,000,” katanya pada sidang akhbar di Terminal Swettenham Pier Cruise di sini hari ini.
Dengan pengumuman itu, pengunggang motosikal bakal menikmati tambang RM1 berbanding RM2 dan basikal 60 sen berbanding RM1.20 dalam tempoh tersebut.
Terdahulu, kerajaan negeri bersetuju menyambung pembiayaan tambang feri bagi pengguna pejalan kaki warga Malaysia selama setahun lagi mulai 1 Januari tahun hadapan selepas dilaksanakan bermula Julai lalu.

Dalam pada itu, Teik Cheng berkata, kerajaan turut memperuntukkan RM30 juta bagi membeli lima buah feri baharu tahun ini dan tahun hadapan.
Ketika ini, pejalan kaki menggunakan perkhidmatan feri bot laju sementara, manakala penunggang motosikal dan basikal menggunakan perkhidmatan roro berasingan sebelum beralih kepada perkhidmatan katamaran atau bas air dan pengangkut kenderaan baharu yang dijangka bermula Julai tahun hadapan.
Ia bagi menggantikan perkhidmatan feri ikonik yang telah berusia yang akan dijadikan restoran dan muzium terapung oleh pihak swasta. – K! ONLINE.


Saloma sebak kenang nasib selepas banjir
Oleh SITI A'ISYAH SUKAIMI

27 Disember 2021, 4:42 pm
BANTING – “Tiada apa yang tinggal, hanya air mata sahaja,” kata warga emas, Saloma Sinan, 64, berhubung keadaan rumahnya di Kampung Labohan Dagang, di sini yang terjejas akibat banjir pada minggu lalu.
Dia yang tidak berkahwin tinggal seorang diri di rumah serta menyara hidup dengan wang bantuan bulanan daripada Jabatan Kebajikan Malaysia (JKM) sebanyak RM250 selain wang simpan sewaktu bekerja dahulu.
“Ketika muda dan masih kuat, makcik pernah bekerja kilang di Teluk Panglima Garang dan Bangi sebelum berhenti pada 1999 serta pulang ke kampung di sini.
“Selepas itu, bermacam kerja makcik buat termasuk sebagai pekerja pembersihan. Malah sewaktu masih larat, makcik mengambil upah melipat plastik dan bekerja di kilang rempah ratus,” katanya ketika ditemui di sini hari ini.
Saloma berkata, disebabkan tidak boleh duduk terlalu lama, dia tidak berupaya untuk mengambil upah bagi kedua-dua pekerjaan sambilan tersebut sekali gus hanya mengharapkan bantuan daripada JKM serta wang simpanannya.
“Dahulu makcik ada simpanan Kumpulan Wang Simpanan Pekerja (KWSP) tetapi ia habis digunakan termasuk menunaikan umrah. Makcik juga ada simpanan di Lembaga Tabung Haji serta menggunakannya secara berhemah untuk kegunaan sendiri.

“Ia tidaklah banyak mana, tak sampai RM10,000 pun namun makcik bersyukur atas pemberian rezeki Allah SWT. Apabila berlaku banjir begini, tidak ada benda yang tinggal lagi.
“Kalau nak buat pinjaman nak betulkan rumah, makcik mana ada duit nak bayar balik. Dengan keadaan selepas banjir ini, makan pun kadangkala hanya roti dan biskut ketika ini kerana tidak boleh masak,” katanya yang turut mengidap gastrik. – K! ONLINE


Majlis berinai Bollywood Uqasha, Kamal dipertikai, Michael Ang bidas netizen
Oleh NUR EMIRA SAIZALI

27 Disember 2021, 4:40 pm
PETALING JAYA –  Setiap keraian sempena perkahwinan pasangan popular Uqasha Senrose dan Kamal Adli pasti mendapat perhatian ramai pihak termasuk malam berinai bertemakan Bollywood yang berlangsung pada 15 Disember lalu.
Bagaimanapun, di sebalik kemeriahan majlis tersebut, terselit kata-kata negatif netizen yang mempersoalkan keterujaan pengantin meniru budaya luar berbanding akar umbi sendiri.
Turut terkena tempias selepas memuat naik video tarian Uqasha dan Kamal pada majlis tersebut, pengarah dan penerbit popular, Michael Ang yang menyindir netizen agar tidak mempertikaikan cara hidup individu lain.
“Ini video versi panjang yang diminta oleh semua orang, berseoronoklah.
“Tidak perlu mengeluarkan sebarang kutukan berbaur perkauman. Lihat dan berseronoklah,” katanya.
Dalam pada itu, pemilik nama penuh Michael Ang Hai Swee, 45, itu turut mempertikaikan segelintir netizen yang menganggap diri mereka sebagai individu alim tetapi masih aktif dalam media sosial.

“Tidak perlu nak minta satu dunia hidup seperti cara anda yang konon-kononnya sangat alim.
“Bukan semua orang mempunyai fikiran sempit seperti anda, Malaysia pun banyak gua, silalah ke sana. Jika alim sangat, kenapa perlu ada media sosial?” tuturnya lagi.
Menjengah dalam ruangan komen dalam sebuah hantaran Michael sebelum ini, terdapat segelintir netizen yang mempersoalkan mengapa budaya Bollywood yang diangkat dalam majlis masyarakat Melayu.
“Maafkan saya, kenapa mesti nak angkat budaya kaum lain?” soal seorang netizen.
“Bangsa Melayu, bangsa yang paling senang terima budaya orang,” komen seorang lagi pengguna Twitter.
Untuk rekod, Kamal dan Uqasha selamat mendirikan rumah tangga dalam sebuah majlis tertutup di Bentong, Pahang pada 5 November lalu.
Berita perkahwinan mereka hanya diumum sebulan kemudian dalam sbeuah majlis sidang akhbar pada 7 Disember lalu.
Kini, pasangan pengantin baharu itu sedang menunaikan umrah di Tanah Suci Mekah sebagai tanda kesyukuran selepas doa jodoh mereka dimakbulkan oleh Allah SWT. – K! ONLINE


2 maut tragedi lorong kecemasan di lebuh raya
Oleh NOR AINNA HAMZAH

27 Disember 2021, 4:10 pm
REMBAU – Dua lelaki maut dalam kejadian di lorong kecemasan bagi kenderaan kehabisan minyak di kilometer 241.6, Lebuhraya Utara Selatan (arah Utara), di sini, awal pagi tadi.
Ketua Polis Daerah Rembau, Deputi Superintenden, Hazri Mohamad berkata, dalam kejadian kira-kira pukul 12.30 tengah malam itu, mangsa, Saifuddin Abdullah, 50, pemandu lori, jenis Isuzu disahkan meninggal dunia di lokasi kejadian susulan mengalami kecederaan parah di bahagian kepala.
Manakala menurutnya, penunggang motosikal jenis Honda , R. Morgana Krishnan, 49, yang bekerja sebagai runner Puspakom pula mengalami mengalami kecederaan putus di bahagian kepala dan turut disahkan maut di lokasi kejadian.
“Kemalangan ini membabitkan tiga buah kenderaan iaitu lori jenis Isuzu, motosikal jenis Honda dan treler. Berdasarkan siasatan awal, pemandu lori sedang berhenti di lorong kecemasan kerana kehabisan minyak dan dibantu oleh penunggang motosikal yang datang membawa botol minyak.
“Kemudian datang lori treler dari arah Ayer Keruh menghala ke Senawang merempuh pemandu lori dan penunggang motosikal yang berdiri di sebelah kanan lori menyebabkan kedua-dua mangsa melambung dan jatuh di atas lorong kecemasan di tempat kejadian,” katanya dalam satu kenyataan hari ini.
Hazri berkata, akibat kemalangan tersebut, kedua-dua mangsa telah disahkan meninggal dunia di tempat kejadian dan dibawa ke Bahagian Forensik Hospital Rembau untuk tujuan bedah siasat.

Menurutnya, lori treler telah meninggalkan lokasi selepas kemalangan dan usaha untuk mengesan pemandu sedang dijalankan.
“Kes ini disiasat di bawah Seksyen 41 (1) Akta Pengangkutan Jalan (APJ) 1987,” katanya. -K! ONLINE.


Enggan longgok di PPS, Vida edarkan sendiri bantuan banjir
Oleh NUR EMIRA SAIZALI

27 Disember 2021, 4:15 pm
PETALING JAYA – Risau bantuan tidak diagihkan dengan baik, usahawan sensasi Datuk Seri Vida mengambil inisiatif turun padang menghulurkan sendiri bantuan terus kepada mangsa banjir di beberapa lokasi terjejas.
Menurut Vida, pada awalnya dia hanya menghantar bantuan ke Pusat Penempatan Sementara (PPS) mangsa banjir tetapi hatinya mula berasa ragu-ragu dan bimbang barangan tersebut tidak diterima oleh pihak yang sepatutnya.
“Pada mulanya saya agih bantuan di PPS dan separuhnya terus kepada mangsa tetapi saya rasa tidak puas hati apabila meletakkan barang di PPS.
“Hari pertama memang saya longgokkan barang di PPS dan mula terfikir bantuan akan pergi kemana dan adakah akan diterima mangsa. Disebabkan tidak puas hati, saya terus hantar di pintu rumah mangsa banjir,” katanya dalam satu perkongsian menerusi Instagram.
Akui pelantun I Am Me itu, dia juga tidak mampu untuk mengagihkan semua bantuan secara sendiri namun usaha tersebut berjaya direalisasikan dengan pertolongan ramai penghantar makanan.
“Apabila tidak puas hati, saya mengambil keputusan untuk terus edar bantuan dari rumah ke rumah. Memang ambil masa tetapi mujur ada bantuan daripada ramai penghantar makanan.

“Bagi saya, jika ada kemampuan untuk mengagihkan bantuan seperti makanan, bantal dan tilam ke rumah-rumah mangsa, lakukanlah,” ujarnya lagi.
Terdahulu, Vida dilihat turun padang menghulurkan bantuan kepada mangsa banjir di beberapa lokasi terjejas seperti di Perkampungan Orang Asli Hulu Langat dan Dengkil, Selangor.
Turut bersama-sama menyertai misi bantuan tersebut ialah dua anaknya iaitu Cik B dan Kacak.- K! ONLINE


LZS terima lebih 30,000 permohonan mangsa banjir
Oleh MOHAMAD NAUFAL MOHAMAD IDRIS

27 Disember 2021, 3:45 pm
SHAH ALAM- Lembaga Zakat Selangor (LZS) menerima lebih 30,000 permohonan daripada mangsa banjir sekitar Selangor sehingga hari ini.
Ketua Pegawai Eksekutif LZS, Saipolyazan M. Yusop berkata, daripada jumlah tersebut, hanya 14,5000 permohonan yang telah diluluskan bagi mendapatkan bantuan segera RM600 daripada pihaknya.
“Lebih 17,000 permohonan belum lagi diluluskan kerana pemohon gagal memberikan dokumen lengkap kepada kami.
“Justeru, saya berharap dokumen itu dapat dilengkapkan bagi membolehkan LZS segera memproses permohonan mereka,” katanya ketika ditemui pemberita selepas majlis penyerahan zakat perniagaan LZS di Wisma Perbadanan Kemajuan Pertanian Selangor (PKPS) di sini, hari ini.
Majlis telah disempurnakan Mufti Selangor, Datuk Dr. Anhar Opir.
Saipolyazan memberitahu, mangsa banjir boleh membuat permohonan menerusi dalam talian dengan mengemukakan laporan polis atau ketua masyarakat kawasan mereka berhubung insiden itu.

Jelas beliau, LZS bersedia mempertimbangkan untuk memperkenalkan bantuan lain setelah pihaknya membuat tinjauan di kawasan banjir.
“Selain mangsa banjir, kami juga mengagihkan zakat kepada lebih 60,000 asnaf termasuk 13,000 asnaf sementara.
“Saya harap lebih ramai umat Islam di Selangor dapat tampil membayar zakat sebelum berakhirnya tahun ini,” ujarnya.
Terdahulu, pada majlis tersebut LZS menerima zakat perniagaan berjumlah RM6.81 juta daripada 46 buah syarikat.
Pada majlis sama, LZS turut menyalurkan pelbagai jenis zakat kepada individu dan persatuan berjumlah RM976,303.86. – K! ONLINE.


2 kes Omicron mula direkod di Pulau Pinang
Oleh MOHD SYALMIZI HAMID

27 Disember 2021, 3:06 pm
GEORGE TOWN – Negeri ini mula mengesan dua kes Omicron dari jemaah Umrah melalui Lapangan Terbang Antarabangsa Kuala Lumpur.
Ketua Menteri, Chow Kon Yeow berkata, beliau dimaklumkan oleh Jabatan Kesihatan Negeri Pulau Pinang bahawa ia merupakan kes import dari Arab Saudi.
“Pesakit dijangkiti varian itu selepas kembali dari menunaikan Umrah dan kedua-dua mereka sedang dikuarantin di hospital bagi pemantauan rapi.
“Setakat ini baru dua kes varian Omicron direkodkan di negeri ini dan kerajaan negeri mengambil serius perkara ini serta akan memastikan ia tidak merebak ke dalam masyarakat,” katanya kepada pemberita hari ini.
Beliau berkata demikian ketika mengedarkan kalendar 2022 kepada peniaga dan orang ramai di Lebuh Cambell di sini.
Sementara itu, Kon Yeow turut mengingatkan warga Pulau Pinang agar segera mengambil suntikan dos penggalak dan mengamalkan pematuhan prosedur operasi standard (SOP) sepanjang masa bagi mengelak dijangkiti Covid-19. – K! ONLINE.


2,757 kes baharu dilaporkan
Oleh SITI A'ISYAH SUKAIMI

27 Disember 2021, 2:40 pm
PUTRAJAYA – Jangkitan baharu Covid-19 masih merekodkan di bawah angka 3,000 dengan 2,757 kes hari ini menjadikan jumlah kumulatif sebanyak 2,743,936 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow adalah dikemas kini sekali gus selepas tengah malam,” katanya pada hantaran Facebook di sini hari ini. -K!ONLINE


Amaran ribut petir, hujan lebat dan angin kencang di 7 negeri
Oleh ALWANI ZAFIRAH

27 Disember 2021, 3:49 pm
PETALING JAYA – Ribut petir, hujan lebat dan angin kencang dijangka berlaku melibatkan beberapa kawasan di negeri Perak, Selangor, Wilayah Persekutuan (WP) Kuala Lumpur, WP Putrajaya, Negeri Sembilan, Sarawak dan Sabah.
Jabatan Meteorologi Malaysia (MetMalaysia) dalam satu kenyataan di laman Facebbok berkata, kesemua kawasan di WP Kuala Lumpur dan Putrajaya bakal menerima cuaca buruk sehingga petang nanti.
Menurut MetMalaysia, di Perak amaran tersebut melibatkan kawasan Batang Padang dan Muallim manakala di Selangor, kawasan terlibat adalah Hulu Selangor, Klang, Gombak, Petaling, Kuala Langat, Hulu Langat dan Sepang.
“Bagi Negeri Sembilan melibatkan kawasan Jelebu dan beberapa daerah di Sarawak seperti Kapit (Kapit dan Bukit Mabong), Bintulu dan Limbang.
“Di Sabah, kawasan terlibat adalah sekitar pendalaman Sipitang, Tenom, Beaufort, Keningau dan Tambunan serta Pantai Barat dan Sandakan (Tongod),” katanya di sini hari ini.
Jelasnya, cuaca buruk itu dijangka berterusan sehingga pukul 6 petang hari ini.

Sementara itu, amaran angin kencang dan laut bergelora turut dikeluarkan melibatkan tiga kategori utama.
“Angin kencang timur laut dengan kelajuan 40 hingga 50 kilometer per jam (kmsj) dengan ketinggian ombak mencapai 3.5 meter dijangka berlaku di kawasan perairan timur Samui, selatan Bunguran, selatan Reed South dan Sulu melibatkan kategori pertama.
“Bagi amaran kategori kedua dengan kelajuan 50 hingga 60 kmsj dengan ombak mencapai ketinggian 4.5 meter melibatkan kawasan perairan Tioman, utara Bunguran, tenggara Reef North, utara Reef South, Labuan, Johor Timur, Pahang, Terengganu dan Kelantan,” ujarnya.
Selain itu, amaran yang sama melibatkan kategori ketiga dijangka berlaku di perairan Condore, Reef North, Layang-Layang dan Palawan dengan kelajuan angin melebihi 60 kmsj dengan ketinggian melebihi 4.5 meter.
“Amaran angin kencang dan laut bergelora itu dikeluarkan bermula hari ini sehingga 2 Januari 2021,” katanya.
Dalam pada itu, MetMalaysia memaklumkan keadaan buruk ini berbahaya kepada semua aktiviti pantai dan perkapalan termasuk pekerja di pelantar minyak. – K! ONLINE


Penangguhan bayaran balik pinjaman PTPTN akibat banjir
Oleh NIA AMIRA NAJWA AZMI

27 Disember 2021, 2:33 pm
PETALING JAYA – Perbadanan Tabung Pendidikan Tinggi Nasional (PTPTN) berterima kasih kepada Kerajaan melalui Kementerian Pengajian Tinggi (KPT) yang bersetuju untuk memberikan penangguhan bayaran balik pinjaman PTPTN kepada peminjam yang terkesan akibat bencana banjir yang melanda negara.
PTPTN sebagai agensi di bawah KPT komited memastikan agar urusan berkenaan penangguhan bayaran balik pinjaman ini dapat dilaksanakan dengan baik demi kebajikan peminjam.
Menurut kenyataan dari tabung pendidikan, peminjam boleh mengemukakan permohonan mulai 28 Disember 2021 sehingga 31 Mac 2022 melalui portal rasmi PTPTN di (www.ptptn.gov.my/PenangguhanBayaranBalikBanjir) atau hadir ke mana-mana Cawangan PTPTN yang berhampiran. Tiada sebarang dokumen sokongan diperlukan semasa permohonan.
Penangguhan bayaran balik pinjaman PTPTN akibat bencana banjir ini akan diberikan untuk tempoh tiga (3) bulan bermula pada bulan yang sama kelulusan permohonan diberikan PTPTN dan dua (2) bulan ke hadapan di antara Disember 2021 hingga Mei 2022.
Kelulusan penangguhan akan dimaklumkan kepada peminjam melalui e-mel dalam tempoh tiga (3) hari bekerja dari tarikh peminjam mengemukakan permohonan.
Peminjam diingatkan agar mengemaskini maklumat perhubungan yang tepat dan terkini bagi memastikan maklumat kelulusan permohonan penangguhan tersebut dapat disampaikan kepada pihak berkenaan.

“Bagi penangguhan bayaran balik pinjaman ini peminjam diberikan pilihan sekiranya ingin membuat permohonan melalui mana-mana kaunter Pejabat PTPTN yang berhampiran atau peminjam juga boleh membuat permohonan secara dalam talian (online),” jelas di kenyataan tabunng pendidikan.
Untuk sebarang pertanyaan, peminjam boleh melayari portal rasmi PTPTN melalui www.ptptn.gov.my di ruangan Soalan Lazim atau menghubungi PTPTN melalui media sosial rasmi Perbadanan Tabung Pendidikan Nasional. – K! ONLINE.


Pakej My50 ganti My30 Januari ini
Oleh NOR AZIAH MAT NOH

27 Disember 2021, 2:54 pm
KUALA LUMPUR – Prasarana Malaysia Berhad (Prasarana) mengumumkan pas perjalanan tanpa had bernilai RM50 sebulan bakal menggantikan My30 pada 1 Januari ini.
Menteri Pengangkutan, Datuk Seri Dr. Wee Ka Siong berkata, pas perjalanan tanpa had itu boleh digunakan untuk perkhidmatan rel dan bas kendalian Prasarana di Lembah Klang.
“Tempoh promosi untuk My30 berakhir pada 31 Disember ini dan akan diganti dengan pas perjalanan tanpa had RM50 sebulan selaras dengan Bajet 2022.
“Pas ini terbuka kepada warganegara untuk menggunakan semua perkhidmatan pengangkutan awam Prasarana dengan hanya membayar RM50 untuk penggunaan selama 30 hari,” katanya dalam sidang akhbar di LRT Gombak, di sini hari ini.
Jelasnya, beliau berharap pas My50 itu mendapat sambutan baik orang ramai bagi menggunakan kemudahan pengangkutan awam.
“Walaupun pas perjalanan My30 berakhir 31 Disember ini, rakyat boleh terus menggunakan My30 sehingga 30 Januari 2022 sebelum beralih kepada pas My50.

“Kerajaan memperuntukkan sebanyak RM115 juta sebagai pembayaran subsidi untuk menampung kos ditanggung Prasarana dalam menyediakan inisiatif pas perjalanan ini,” katanya.
Tambah beliau, kemudahan pas perjalanan My50 turut disediakan di Pulau Pinang untuk penggunaan tanpa had perkhidmatan bas Rapid Penang.
“Bagi Pulau Pinang, pas perjalanan akan dipanggil Pas Mutiara My50 dan boleh digunakan untuk bas henti-henti perkhidmatan Rapid Penang.
“Namun kemudahan ini masih belum dapat dijalankan untuk Rapid Kuantan,” ujarnya.
Terdahulu, kerajaan memperkenalkan My30 di bawah skim Pelan Jana Semula Ekonomi Negara (PENJANA) pada bulan Jun 2020. – K! ONLINE.


Siap sedia hadapi gelombang banjir kedua- Ka Siong
Oleh NOR AZIAH MAT NOH

27 Disember 2021, 3:42 pm
KUALA LUMPUR – Kementerian Pengangkutan sentiasa bersiap siaga bagi menghadapi gelombang banjir kedua ekoran situasi cuaca yang tidak menentu.
Menteri Pengangkutan, Datuk Seri Dr. Wee Ka Siong berkata, perbincangan persediaan awal pelbagai agensi kerajaan sedang dijalankan bagi menangani bencana banjir.
“Saya sudah berbincang dengan pelbagai pihak untuk persediaan gelombang kedua banjir.
“Kita kena buat persediaan awal dan diminta semua agensi untuk memerhati situasi semasa banjir dan memaklumkan kepada pihak kita,” katanya ketika sidang akhbar di Stesen LRT Gombak, di sini hari ini.
Jelasnya, apa yang perlu dilakukan adalah dengan mengawal situasi banjir mengikut prosedur operasi standard (SOP) yang telah ditetapkan.
“Kita akan menggerakkan stesen Aliran Transit Ringan (LRT) dan Transit Aliran Massa (MRT) bagi menempatkan mangsa banjir buat sementara waktu di masa hadapan.

“Kita sudi menerima mangsa banjir untuk berteduh dan kita akan mengatur dengan agensi lain yang menyediakan bot untuk tujuan ini,” katanya.
Tambah beliau, pengangkutan awam sentiasa dipantau dan ada stesen tertentu terpaksa ditutup disebabkan air yang deras bagi menjamin keselamatan pengguna.
“Jika gelombang kedua berlaku, kita akan tutup dan lencongkan perjalanan pengangkutan awam ke tempat yang lebih selamat.
“Penutupan stesen tertentu akan dilakukan mengikut aras SOP keselamatan,” katanya. – K! ONLINE.


Mangsa banjir perlukan tenaga kerja mencuci – Wak Doyok
Oleh KOSMO!

27 Disember 2021, 3:53 pm
PETALING JAYA: Mangsa bencana banjir di seluruh kawasan kini lebih memerlukan tenaga kerja atau sukarelawan yang boleh membantu mereka untuk membersihkan kediaman dan kelengkapan lain.
Bercakap kepada Kosmo! Online, pelakon dan ikon fesyen terkenal, Wak Doyok yang turut terlibat sebagai sukarelawan bersama lima pertubuhan bukan kerajaan (NGO) berkata, ramai mangsa yang ditemuinya memerlukan bantuan tenaga kerja yang boleh memberi perkhidmatan kerja-kerja mencuci.
Tambah Wak Doyok atau nama sebenarnya Mohd. Azwan Md. Nor, pihaknya turut mengambil inisiatif mengumpulkan dana bagi menjayakan ‘Misi Kemanusiaan 2021 – Bantuan Bencana Banjir’ dengan menyediakan tenaga kerja mahupun bantuan kelengkapan lain.
“Kita tahu banjir kali ini agak teruk dan rumah mangsa dipenuhi dengan lumpur yang sangat tebal. Mereka tak larat untuk bersihkan sendiri semua benda. Sebab itu mereka lebih memerlukan kepada tenaga kerja atau sukarelawan yang boleh bantu bersihkan rumah mereka.
“Kami ada sediakan dana hasil sumbangan NGO yang terlibat dan sedikit kutipan melalui platform media sosial. Dari situ kami berjaya buat kutipan dalam anggaran RM10,000.
“Dan sebahagian dana ini kami gunakan untuk upah hampir 80 orang sukarelawan yang terlibat kerana kita perlu tahu pasukan sukarelawan sendiri juga terjejas pendapatan akibat Covid-19. Kita upah untuk mereka isi minyak kenderaan dan lain-lain,” katanya.

Dalam misi berkenaan Wak Doyok merupakan wakil dan Presiden Bakti Kasih Malaysia bersama Pengarah R Global, Shahrin Ong Abdullah dan Pengarah Tadbrothers, Amir Hamzah Abdul Hamid.
Dua NGO lain iaitu D’Harung 4×4 Dengkil dan Tasty Wavy turut terlibat membantu mangsa banjir di kawasan Dengkil semalam.
Mengulas lanjut, Wak Doyok memberitahu, dana yang dikumpul pihaknya itu turut diagihkan kepada mangsa-mangsa banjir di kawasan lain.
Selain mengupah sukarelawan, pihaknya turut menggunakan dana berkenaan untuk membeli kelengkapan lain seperti penyembur air.
“Kami ada juga bawa barang bantuan untuk mencuci seperti penyembur air bersama lori set penjana elektrik. Tapi kami tak dapat bantu lebih sebab kawasan yang kami pergi tiada bekalan elektrik.
“Misi seterusnya berkemungkinan kami akan turun ke Temerloh untuk bantu kawan-kawan kami yang turut terjejas di sana,” tambahnya lagi. -K! ONLINE


Kepala raksasa laut ditemui di Nevada
Oleh KOSMO!

27 Disember 2021, 3:06 pm
GURUN BLACK ROCK, NEVADA – Satu fosil kepala raksasa laut gergasi menyamai saiz seorang lelaki dewasa ditemui di salah satu tempat paling kering di Bumi, lapor akhbar The Sun kelmarin.
Kepala dinosaur prasejarah bernama Cymbospondylus youngorum itu ditemui dengan muncung panjang dan gigi runcing di gurun Black Rock di Nevada, Amerika Syarikat.
Haiwan yang hidup 244 juta tahun dahulu dengan berat 40 tan itu mempunyai ukuran panjang lebih 18 meter (60 kaki)  dari hidung hingga ke ekor.
“Walaupun ikan paus kini merupakan makhluk terbesar di Bumi, ia bukanlah gergasi lautan pertama yang melayari lautan.
“Ikan paus mengambil  90 peratus masa selama 55 juta tahun kewujudannya untuk berevolusi menjadi gergasi lautan seperti yang kita kenali hari ini,” kata Profesor Martin Sander yang merupakan penulis tentang raksasa dalam jurnal Science.
Penemuan juga mengenal pasti bahawa ekosistem marin prasejarah boleh menyokong raksasa gergasi seperti Cymbospondylus. – AGENSI


Doktor wanita trauma kereta terjatuh tebing pantai
Oleh TENGKU DANISH BAHRI TENGKU YUSOFF

27 Disember 2021, 3:38 pm
KUALA NERUS – Seorang wanita yang juga doktor sebuah klinik swasta nyaris maut selepas kereta Perodua Axia dipandunya hilang kawalan sebelum terbabas lalu terjunam jatuh ke pesisir Pantai Kolam dari tebing jalan di sini hari ini.
Dalam kejadian pada pukul 4 pagi itu, mangsa berusia lingkungan 30-an tersebut terselamat walaupun keretanya remuk teruk akibat terjatuh pada ketinggian hampir lima meter.
Rakan mangsa, Mohd. Azwan Jusoh, 38, berkata, sewaktu kejadian, kereta Perodua Axia dipandu wanita tersebut dari arah Kampung Mengabang Telipot di sini terjatuh dari tebing tersebut selepas melalui selekoh tajam di lokasi kejadian.
“Saya dihubungi suami mangsa memohon pertolongan saya membantu isterinya yang mengalami kemalangan pada pukul 4.50 pagi.
“Sewaktu tiba di lokasi kejadian, hati saya berdebar apabila lokasi kemalangan dikerumuni ramai anggota polis dan Angkatan Pertahanan Awam Malaysia serta penduduk kampung,” katanya ketika ditemui di lokasi kejadian di sini hari ini.
Mohd. Azwan berkata, dia lega isteri kawannya berkenaan terselamat walaupun keretanya bukan sahaja remuk teruk malah dipukul ombak di pesisir pantai.

Tambahnya, walaupun tidak mengalami kecederaan, mangsa amat trauma dan perlu ditenangkan kakaknya sebelum dibawa pulang ke rumah. – K! ONLINE.


KWSP sokong henti pengeluaran skim i-Citra
Oleh MOHD RASDAN AHMAD

28 Disember 2021, 9:45 pm
PETALING JAYA – Kumpulan Wang Simpanan Pekerja (KWSP) menyokong pemberhentian sebarang pengeluaran khas di bawah skim i-Citra agar masa depan persaraan pencarum tidak terus dikompromi.
KWSP melalui satu kenyataannya hari ini berkata, KWSP merupakan sebuah dana persaraan yang diberi mandat bagi melindungi simpanan ahli untuk keperluan dan kesejahteraan masa depan persaraan mereka.
Katanya, sejak ditubuhkan pada 1951, KWSP adalah tertakluk di bawah Akta KWSP 1991, yang menetapkan bahawa Akaun 1 (70 peratus simpanan) ditetapkan untuk persaraan, manakala Akaun 2 (30 peratus simpanan) adalah untuk pengeluaran lain-lain yang dibenarkan bagi menjamin masa depan persaraan yang lebih cerah.
“Walau bagaimanapun, tiada peruntukan dalam akta yang membenarkan pengeluaran untuk bencana alam.
“Skala dan kesan pandemik Covid-19 yang tidak dijangka serta kejadian bencana alam baru-baru ini telah menolak perlindungan sosial semasa negara ke tahap maksimum dan pendekatan menggunakan simpanan KWSP untuk keperluan kecemasan pastinya akan memberikan impak yang teruk tatkala ahli sedang berhadapan dengan ketidakcukupan wang simpanan persaraan, ditambah lagi dengan ketidaktentuan lain seperti peningkatan kos penjagaan kesihatan.
“Skim pengeluaran i-Lestari dan i-Sinar pada tahun 2020, diikuti oleh i-Citra pada bulan Julai 2021, adalah bersifat luar biasa kerana inisiatif ini telah diperkenalkan semata-mata untuk memenuhi keperluan aliran tunai yang mendesak semasa tempoh Perintah Kawalan Pergerakan (PKP) dan kelembapan ekonomi,” jelas kenyataan tersebut.

Setakat Oktober 2021, sebanyak RM101 bilion telah dikeluarkan di bawah tiga skim pengeluaran ini, bersamaan 22 peratus daripada RM530 bilion pakej rangsangan yang diperkenalkan oleh kerajaan untuk membantu rakyat Malaysia secara keseluruhannya.
KWSP berkata, walaupun skim pengeluaran ini telah memberikan sedikit kelegaan kewangan kepada ahli semasa pandemik dan PKP, ianya telah menyebabkan 6.1 juta ahli kini mempunyai kurang daripada RM10,000 dalam akaun KWSP mereka yang mana 3.6 juta daripadanya mempunyai kurang daripada RM1,000, sememangnya tahap yang tidak dapat menjamin persaraan ahli.
Majoriti mereka yang telah membuat pengeluaran kecemasan daripada KWSP adalah dalam kalangan Bumiputera.
“Akibat daripada pengeluaran itu, sebanyak 4.4 juta atau 54 peratus ahli Bumiputera kini mempunyai kurang daripada RM10,000, dan 2.0 juta atau 25 peratus mempunyai kurang daripada RM1,000, ini amat membimbangkan kerana bilangan ini mencerminkan peningkatan peratusan ahli yang tidak mencapai kuantum Simpanan Asas KWSP sebanyak RM240,000, iaitu jumlah minimum yang diperlukan oleh ahli apabila mencapai umur 55 tahun.
“Selain daripada penyusutan pendapatan masa depan individu, KWSP juga bimbang ketirisan selanjutnya akan menjejaskan kedudukannya sebagai sebuah organisasi simpanan persaraan dan pemegang amanah masa depan persaraan ahli,” ujarnya. -K! ONLINE


95.37 peratus calon UPKK MPKAFA lulus
Oleh AMREE AHMAD

28 Disember 2021, 9:20 pm
PUTRAJAYA – Sebanyak 95.37 peratus calon Ujian Penilaian Kelas KAFA (UPKK) menggunakan Modul Penilaian Kelas KAFA (MPKAFA) lulus semua subjek.
Timbalan Ketua Pengarah (Dasar), Jabatan Kemajuan Islam Malaysia (Jakim), Hakimah Mohd. Yusoff berkata, keputusan itu juga adalah bukti keberkesanan aktiviti pendidikan KAFA.
Ini ujarnya termasuk pelaksanaan Pengajaran dan Pembelajaran di Rumah (PDPR) yang telah dilaksanakan dalam pelbagai cara dan kesesuaian bermula sejak tahun lalu di seluruh negara.
“Pencapaian ini selaras visi dan misi tujuan pengajian KAFA melahirkan manusia yang terdidik dan tidak terikat peperiksaan bertulis semata-mata,” katanya melalui kenyataan di sini hari ini.
UPKK berdasarkan MPKAFA dilaksanakan buat kali pertama dalam suasana Pelan Pemulihan Negara secara berfasa yang melibatkan 6,163 pusat penilaian dan lebih 35,000 guru KAFA.
Tahun ini jumlah calon melonjak dengan seramai 464,605 calon berdaftar disebabkan 222,528 murid tahun enam tidak dapat menduduki UPKK tahun lalu yang ditunda ekoran isu Covid-19.

Ujian itu berlangsung dari 15 November sehingga akhir bulan lalu melibatkan sebanyak lapan mata pelajaran diuji dalam bentuk amali dan lisan sepenuhnya oleh guru kepada calon terbabit. – K! ONLINE


Bukan gimik, ‘founder’ rebah sebab penat
Oleh KOSMO!

28 Disember 2021, 9:33 pm
PETALING JAYA- Insiden rebah membabitkan seorang pengasas produk kecantikan ketika berucap di atas merupakan situasi sebenar dan bukannya sengaja dibuat bagi meraih perhatian netizen.
Perkara itu didedahkan sendiri pengasas produk itu dikenali sebagai Muhammad Iddin Syah Mohd. Fauzi yang menyifatkan beliau terlalu penat hingga menyebabkan dirinya rebah di atas pentas.
Katanya, dakwaan netizen kononnya situasi itu adalah gimik semata-mata merupakan tuduhan tidak berasas serta perlu dihentikan serta-merta.
“Ada netizen kata saya tidak sensitif, buat gimik ketika orang sedang susah banjir. Pertama, ia bukan gimik. Kedua, jika anda ikuti saya, kalian akan tahu betapa saya dan pasukan telah membantu mangsa banjir.
“Daripada jadi netizen yang mengecam saja, lebih baik berfikiran positif. Kepada yang meninggalkan komen positif, terima kasih atas semangat kalian,” tulisnya.
Sebelum ini, satu video berdurasi 45 saat tular di laman media sosial apabila pengasas produk itu rebah ketika berucap pada satu majlis yang diadakan baru-baru ini.

Bagaimanapun, ramai netizen bertindak mengecam insiden itu dengan mengatakan ia sengaja dibuat bagi meraih perhatian juga sebagai strategi pemasaran. -K! ONLINE


Banjir: Penduduk berisiko di Hulu Dungun dipindahkan awal
Oleh NIK NUR IZZATUL HAZWANI NIK ADNAN

28 Disember 2021, 9:08 pm
DUNGUN – Penduduk tiga perkampungan di Hulu Dungun di sini yang tinggal berhampiran sungai dan kawasan rendah akan dipindahkan lebih awal sebagai persiapan menghadapi gelombang banjir ketiga yang diramalkan berlaku bermula malam Khamis ini.
Ketua Polis Terengganu, Datuk Rohaimi Md Isa berkata, pemindahan tersebut akan memberi keutamaan kepada warga emas, bayi dan kanak-kanak yang menetap di Kampung Pasir Raja, Kampung Kuala Jengai dan Kampung Minda di sini.
“Tiga buah kampung berkenaan biasanya akan dinaiki air yang lebih cepat berbanding kampung lain sekiranya hujan turun dengan lebat,” katanya selepas memberi taklimat persiapan banjir kepada petugas barisan hadapan di Balai Polis Kuala Jengai di sini hari ini.
Jelasnya, persiapan awal banjir gelombang ketiga dilakukan berikutan amaran banjir dikeluarkan Pusat Ramalan Dan Amaran Banjir Negara yang menjangkakan paras Sungai Dungun berhampiran Kampung Pasir Raja akan melepasi tahap bahaya pada lusa dan Jumaat ini.
Beliau berkata, ia sekali gus meningkatkan risiko banjir di kawasan rendah berhampiran sungai tersebut.
“Sebanyak 27 buah bot yang merupakan aset polis, bomba, Angkatan Pertahanan Awam Malaysia(APM) dan penduduk kampung serta 20 buah kenderaan pacuan empat roda termasuk dari Kelab 4X4 Daerah Dungun telah bersiap sedia digunakan bagi operasi pemindahan mangsa banjir.

“Kita juga meletakkan seramai 10 pegawai dan 121 anggota, polis, bomba, Jabatan Sukarelawan Malaysia (Rela) dan  Angkatan Pertahanan Awam Malaysia (APM) untuk bertugas di kawasan risiko bencana itu,” katanya. – K! ONLINE


Lelaki malu gara-gara diminta beli tuala wanita
Oleh KOSMO!

28 Disember 2021, 11:00 pm
JAKARTA – Seorang lelaki yang mengaku harga dirinya sebagai seorang lelaki jatuh selepas terpaksa membeli tuala wanita untuk kekasihnya mendapat perhatian netizen, lapor laman berita Suara.com hari ini.
Kejadian itu diceritakan menerusi dua gambar tangkap layar mesej perbualan menerusi akaun Twitter bernama @convomf.
Menerusi perbualan ringkas itu, dia diminta teman wanitanya membeli tuala wanita di sebuah kedai.
Lelaki itu akur, tetapi akhirnya dia mengadu malu jika ditanya oleh ibunya.
Muat naik itu menjadi viral kerana kapsyen ciapannya mencetuskan perdebatan dalam kalangan netizen.
‘’Mestilah malu terutamanya di tempat awam,’’ tulis seorang netizen.

‘’Adik saya pernah tolong saya beli tuala wanita, malah bangga kerana dapat tolong saya,’’ tulis netizen lain. – Agensi


Suri rumah dicabul di tempat letak kereta pusat beli-belah
Oleh MOHD. HUSNI MOHD. NOOR

28 Disember 2021, 11:42 pm
SEPANG – Seorang suri rumah berdepan situasi mencemaskan apabila dipeluk dan diraba lelaki tidak dikenali di tempat letak kereta di sebuah pusat perniagaan di Cyberjaya pada 21 Disember lalu.
Dalam kejadian itu, mangsa berusia 31 tahun mendakwa suspek memeluknya dari arah belakang dan meraba bahagian dada sebelum melarikan diri.
Ketua Polis Daerah Sepang, Asisten Komisioner Wan Kamarul Azran Wan Yusof ketika dihubungi mengesahkan kejadian dan kes disiasat mengikut Seksyen 454 Kanun Keseksaan.
Beliau berkata, dalam kejadian itu, mangsa bersama anak perempuan berusia dua tahun sedang berjalan menuju ke arah kereta selepas membeli selesai membeli belah.
“Mangsa sempat menjerit dan meminta pertolongan selepas kejadian itu namun, tiada siapa berada di tempat kejadian dan suspek kemudian melarikan diri ke arah tidak pasti.
“Mangsa berasa trauma dengan kejadian itu dan telah menghubungi suaminya untuk meminta bantuan,” katanya.

Wan Kamarul Azran berkata, siasatan mendapati, tiada rakaman televisyen litar tertutup (CCTV) di lokasi kejadian namun, beliau sudah meminta penyelia bangunan berkongsi rakaman pergerakan mangsa dari pusat beli belah itu ke tempat letak kereta.
Sebelum ini, mangsa yang dikenali sebagai Nina turut berkongsi pengalaman itu di laman sosial Instagram. -K! ONLINE


Covid-19: 434 kes dikesan pada mangsa banjir, 14 di PPS
Oleh SITI A'ISYAH SUKAIMI

28 Disember 2021, 10:11 pm
PUTRAJAYA – Sehingga hari ini sebanyak 434 kes positif Covid-19 direkodkan yang melibatkan mangsa banjir.
Ketua Pengarah Kesihatan, Tan Sri Dr. Noor Hisham Abdullah berkata, dalam masa sama, terdapat 14 kes positif di pusat perpindahan sementara (PPS) dengan satu kluster dicatatkan meliputi 10 kes Covid-19.
“Selain itu, 78 kes penyakit berjangkit dikesan dalam kalangan mangsa banjir.
“Ia melibatkan jangkitan saluran pernafasan akut (ARI) (53 kes), penyakit kulit (17 kes), acute gastroenteritis (AGE) (empat kes), penyakit tangan, kaki dan mulut (HFMD) (dua kes) dan konjunktivitis (dua kes),” katanya dalam satu kenyataan akhbar di sini hari ini.
Tambah beliau, sebanyak 121 PPS masih beroperasi dengan lima negeri dilanda banjir iaitu Kelantan, Pahang, Selangor, Negeri Sembilan dan Melaka merangkumi 19,099 mangsa banjir. -K!ONLINE


ResQ UPSI terima sumbangan kelengkapan untuk mangsa banjir
Oleh ZAKI SALLEH

28 Disember 2021, 9:13 pm
TANJUNG MALIM – Kesungguhan Pasukan ResQ Universiti Pendidikan Sultan Idris (UPSI) membantu mangsa banjir di beberapa lokasi mendorong orang ramai terus memberi sumbangan sebagai tanda sokongan serta prihatin.
Naib Canselor UPSI, Prof Datuk Dr Md. Amin Md. Taff mengucapkan terima kasih kepada semua penyumbang yang prihatin menyokong inisiatrf Pasukan ResQ UPSI membantu mangsa banjir.
“Semua yang menyumbang sangat kami hargai dan ini membakar semangat sukarelawan UPSI untuk bergerak ke lokasi-lokasi yang memerlukan sumbangan tenaga untuk mencuci rumah mereka,” katanya dalam satu kenyataan di sini.
Beliau melahirkan kebanggaan atas kesanggupan kakitangan dan pelajar yang berkorban masa dan tenaga demi keprihatinan membantu mangsa banjir.
Sementara itu, Ketua Unit Penajaan dan Sumbangan Pasukan ResQ, Naim Rehman berkata, beberapa penyumbang membeli tiga unit pam air bertekanan tinggi (waterjet) untuk kegunaan lasak bagi tujuan pembersihan rumah mangsa banjir.
Katanya, turut diterima satu unit compressor untuk kegunaan membersih serta satu unit set generator untuk membekalkan elektrik sekiranya kawasan yang diziarahi terputus bekalan.

“Peralatan waterjet lama sebelum ini digunakan secara optimum dalam operasi banjir di Pahang sejak 19 Disember hingga hari ini,” ujarnya.
Mana-mana pihak yang ingin memberi sumbangan kepada Tabung UPSI Prihatin boleh disalurkan ke akaun 08068010003264 (Bank Islam Malaysia Berhad). -K! ONLINE


Individu langgar HSO boleh dikompaun sehingga RM1,000
Oleh MOHD. HUSNI MOHD. NOOR

28 Disember 2021, 8:40 pm
PUTRAJAYA – Individu positif Covid-19 yang melanggar Perintah Pengawasan dan Pemerhatian (HSO) bakal dikenakan kompaun sehingga RM1,000.
Menteri Kesihatan, Khairy Jamaluddin Abu Bakar berkata, tindakan tegas itu dikeluarkan susulan wujud pelanggaran HSO bagi tempoh 1 Disember lalu sehingga hari ini.
Beliau berkata, kira-kira 1.8 peratus daripada jumlah individu positif Covid-19 dikesan melanggar perintah berkenaan sejak awal bulan ini.
“Kami akan mempertimbangkan untuk mengambil tindakan undang-undang ke atas individu yang berkenaan.
“Kita terpaksa mengambil langkah tegas kerana mereka mendaftar masuk ke premis lain sedangkan sepatutnya mereka perlu berada di rumah,” katanya pada sidang akhbar hari ini.
Katanya, beliau juga mengesahkan turut menerima laporan mengenai majlis perkahwinan besar-besaran membabitkan pasangan selebriti dengan ramai tidak mengamalkan prosedur operasi standard (SOP).

Khairy Jamaluddin berkata, pihaknya tidak menghalang majlis perkahwinan tetapi setiap orang perlu mengambil langkah sewajarnya membendung penularan jangkitan Covid-19. -K! ONLINE


Long Tiger panjat bumbung, mahu terjun ke sungai
Oleh KOSMO!

28 Disember 2021, 10:36 pm
PETALING JAYA – Lelaki Rohingya, Long Tiger bertindak memanjat bumbung serta cuba untuk terjun ke dalam sungai di belakang rumah rakannya di Jalan Kuala Ketil, Sungai Petani sebaik menyedari kehadiran pihak berkuasa.
Difahamkan, dalam operasi khas dijalankan kira-kira pukul 3 petang, Long Tiger atau nama sebenarnya Abdul Hamim Ab. Hamid, 32, berlindung di kediaman rakannya yang merupakan seorang lelaki berperwatakan wanita.
Sumber berkata, sebaik sahaja menyedari kehadiran polis, suspek tersebut cuba meloloskan diri dengan memanjat bumbung rumah.
“Suspek yang mahu terjun ke dalam sungai di belakang rumah tersebut tidak berjaya selepas lokasi tersebut terlebih dikepung pihak berkuasa,” katanya ketika dihubungi di sini semalam.
Dalam kejadian pada pukul 11.55 pagi, 15 Disember lalu, Ab. Hamim bertindak meloloskan diri melalui pintu utama Mahkamah Majistret Tangkak sebelum perbicaraan bermula.
Lelaki itu diambil dari penjara Sungai Udang, Melaka untuk perbicaraan dibawah Seksyen 388 Kanun Keseksaan.

Ketua Polis Johor, Datuk Ayob Khan Mydin Pitchay dijangka mengadakan sidang akhbar di Ibu Pejabat Polis Kontinjen (IPK) Johor esok. -K! ONLINE


Izreen Azminda berang jadi mangsa ‘content’ netizen
Oleh NUR EMIRA SAIZALI

28 Disember 2021, 7:46 pm
PETALING JAYA – Berang diri dan suami menjadi mangsa content sebuah akaun TikTok, aktres Izreen Azminda menegaskan tidak teragak-agak untuk mengambil tindakan terhadap netizen yang menabur fitnah tentang rumah tangganya.
Perkara tersebut ditegaskan Izreen, 36, selepas tular sebuah hantaran TikTok yang memaparkan Ude tidak mengikuti akaun Instagram Izreen.
Menyelar tindakan tersebut, pelakon drama Kerana Terpaksa Aku Relakan itu memjelaskan dia mahupun Ude tidak pernah mengikuti satu sama lain dalam media sosial walaupun sudah bergelar suami isteri.
TANGKAP layar video TikTok memaparkan pemilik akaun tersebut mencetuskan spekulasi negatif apabila menghebahkan kepada umum mengenai akaun Instagram Izreen tidak diikuti oleh Ude.
“Demi secebis content, sudah berzaman kami tidak mengikuti akaun masing-masing, apa masalah?
“Kami sihat sejahtera di sini. Adakah kami perlu muat naik foto bersama setiap lima minit dan baru boleh dikategori sebagai pasangan bahagia?” selarnya dalam satu hantaran Instagram hari ini.
Kecewa dengan perkara tersebut, dia turut menyelar tindakan individu tersebut kerana memuat naik sebuah kandungan yang boleh mengundang tanggapan negatif daripada orang ramai.

“Anda pula yang lebih-lebih kerana muat naik tentang perkara lalu. Sakit ke?
“Ingat ya, berkongsi perkara sebegini yang boleh mengundang komen-komen negatif, hinaan dan menjatuhkan aib boleh didakwa!
“Semua orang sudah ada kehidupan masing-masing tetapi anda pula yang menggelabah tersekat dalam kehidupan orang lain. Sudah lama aku senyap dengan orang seperti ini, nak kena ambil tindakan juga,” katanya lagi.
Dalam pada itu, selang beberapa jam, Izreen turut memuat naik tangkap layar memaparkan hantaran dan akaun TikTok tersebut telah dinyahaktif.
Tambah Izreen, dia juga tidak teragak-agak untuk mengambil tindakan sekiranya perkara sama berulang lagi.
“Kenapa padam? Ingatkan berani sangat, bukan main hebat lagi sebelum ini.
“Selepas ini jika ada lagi mana-mana akaun buat begini, aku nak lakukan kerja diam-diam sahaja. Tiba-tiba surat saman sampai pada anda,” tegasnya.
Sejak semalam, tular sebuah video dengan memaparkan tangkap layar senarai pengikut Instagram Ude.
Dalam video tersebut, pemilik akaun berkenaan memaparkan Ude tidak mengikuti akaun Instagram isterinya sekali gus mengundang pelbagai andaian negatif daripada netizen mengenai status rumah tangga mereka.
Terdahulu, pada 21 Oktober lalu Kosmo! melaporkan Ude yang juga seornag pemuzik menyelar sikap netizen yang masih berterusan mengganggu Izreeen dengan cacian dan makian berhubung kisah lamanya.
Hasil perkongsian hidup bersama Ude, Izreen dikurniakan dua orang anak lelaki, Aaron Ibrahim, 2, dan Ali Idrees Muhammad Radzi yang kini berusia tiga bulan.
Pelakon kelahiran Perlis itu turut memiliki seorang anak lelaki sulung, Muhammad Adrian Umar, 8, menerusi perkahwinan pertamanya dengan seorang jurukamera, Muhammad Riza Baharudin.
Sebelum ini, perkahwinan pasangan berkenaan pernah mencetuskan kontroversi selepas Izreen membuat pendedahan tentang pernikahan mereka yang dilakukan tanpa pengetahuan isteri pertama Ude, Intan Liana Saleh.
Kedua-duanya sempat bermadu namun Ude kemudian melafazkan talak satu kepada Intan pada 22 Mac 2018 di Mahkamah Rendah Syariah Gombak Timur, selepas lima bulan tidak tinggal sebumbung.
Sementara itu, pada 21 Disember lalu, Intan yang juga usahawan selebriti kembali hidup berdua apabila selamat bernikah dengan lelaki pilihan hati, Aizam Yahya di Sky Grand Ballroom di Jalan Ampang.– K! ONLINE


Polis gempur 3 lokasi penjaja jalanan di Kota Bharu
Oleh ROHANA MOHD. NAWI

28 Disember 2021, 7:35 pm
KOTA BHARU – Puluhan penjaja jalanan yang menjual pelbagai jenis makanan dan minuman di tiga persimpangan lampu isyarat di sekitar bandar Kota Bharu bertempiaran lari selepas tempat mereka mencari rezeki digempur pihak polis, hari ini.
Mereka sanggup berlari sejauh satu kilometer dengan membawa barang jualan ke kawasan kampung sebelum bersembunyi di dalam semak bagi mengelak daripada disaman polis.
Ketua Jabatan Siasatan dan Penguatkuasaan Trafik (JSPT) Kelantan, Superintendan Shuhaimi Jusoh berkata, operasi selama dua jam itu turut melibatkan Majlis Perbandaran Kota Bharu-Bandar Raya Islam (MPKB- BRI) yang bertujuan untuk membanteras penjaja jalanan di sekitar kawasan bandar Kota Bharu.
Menurutnya, dalam operasi yang dijalankan di persimpangan lampu isyarat di Jalan Kuala Krai, Taman Maju dan Pasir Hor itu, polis telah mengeluarkan 33 saman kepada penjaja jalanan berusia 13 hingga 40 tahun selain merampas tujuh buah motosikal roda tiga yang digunakan oleh mereka.
“Sukar untuk menahan penjaja jalanan ini sehingga pihak polis terpaksa melakukan penyamaran sebelum bergerak ke beberapa lokasi persimpangan lampu isyarat.
“Difahamkan, seramai lima pekerja diupah untuk menjaja di satu kawasan lampu isyarat. Upah penjaja dibayar secara komisen dipercayai daripada seorang tauke,” katanya ketika ditemui pemberita selepas operasi tersebut hari ini.

Menurutnya, polis menjalankan operasi selepas menerima aduan daripada orang ramai yang bimbang dengan keselamatan mereka semasa berada di jalan raya sekiranya terlanggar penjaja di persimpangan lampu isyarat. -K! ONLINE


Persediaan nak bersalin, Neelofa jalani sesi fisioterapi
Oleh NUR EMIRA SAIZALI

28 Disember 2021, 7:19 pm
PETALING JAYA – “Sudah hujung-hujung.”
Demikian perkongsian selebriti popular, Neelofa,32, mengenai usia kandungannya, sekali gus memberi bayangan tarikh kelahiran zuriat sulungnya bakal tiba tidak lama lagi.
Menurut pemilik nama penuh Noor Neelofa Mohd. Noor itu, dia juga kini tsedang menjalani sesi fisioterapi sebagai persediaan kelahiran bayi sulungnya.
“Saya kini dalam perjalanan untuk hadir ke sesi fisioterapi yang dilakukan dua kali seminggu.
“Sudah hujung-hujung kan (bakal melahirkan). Semoga dapat membantu,” katanya dalam satu perkongsian InstaStory hari ini.
Difahamkan, senaman fisioterapi sangat berguna bagi setiap wanita hamil dan membantu mengurangkan serta memperbaiki posisi badan selain mengurangkan sakit belakang serta keletihan sepanjang tempoh kehamilan.

Terdahulu, sejak Julai lalu khabar angin mengenai bekas pengacara MeleTOP sedang hamil anak pertama hasil perkahwinan bersama pendakwan terkenal, Haris Ismail hangat diperkatakan dalam media sosial.
Khabar angin tersebut semakin bertiup kencang selepas tersebar beberapa keping foto dia kerap memegang bahagian perut yang semakin membesar.
Namun, sehingga kini pasangan tersebut mengambil pendekatan untuk terus mengunci mulut dan tidak berkongsi lanjut mengenai berita kehamilan tersebut.
Untuk rekod, Neelofa dan Haris mendirikan rumah tangga di sebuah hotel terkemuka di ibu negara pada 27 Mac lalu. – K! ONLINE


Ops Pasca Banjir: PDRM bantu lupus al-Quran
Oleh NOR AZIAH MAT NOH

28 Disember 2021, 8:30 pm
PETALING JAYA – Polis Diraja Malaysia (PDRM) melalui Pasukan Gerakan Am (PGA) Briged Tengah menghulurkan bantuan untuk melupuskan al-Quran di sekitar Hulu Langat menerusi Ops Pasca Banjir, hari ini.
PDRM dalam satu kenyataan hari ini berkata, Ops Pasca Banjir itu dijalankan bermula 9 pagi di kawasan Batu 19 serta Batu 20 di Sungai Lui dan Hulu Langat.
“Operasi itu diketuai Komander Briged Tengah Pasukan Gerakan Am (PGA), Senior Asisten Komisioner Muhammad Abdul Halim bersama tujuh pegawai serta 22 kadet Sukarelawan Polis Siswa Siswi dari Universiti Putra Malaysia (UPM).
“PGA Briged Tengah ditugaskan untuk membantu operasi pasca banjir dengan mengumpul naskhah al-Quran terjejas akibat banjir dari masjid dan surau,” katanya dalam satu kenyataan hari ini.
Tambah kenyataan itu, naskhah tersebut dibawa ke Masjid Al-Amin untuk proses pembersihan dan pengeringan sebelum dilupuskan menggunakan mesin pelupusan al-Quran. – K! ONLINE


Dos penggalak di Sarawak bantu turunkan kes Covid-19
Oleh MOHD. HUSNI MOHD. NOOR

28 Disember 2021, 7:20 pm
PUTRAJAYA – Sarawak melaporkan trend penurunan kes positif Covid-19 sejak dua bulan lalu hasil pemberian dos penggalak yang dimulakan terlebih awal di negeri itu sejak 13 Oktober lalu.
Menteri Kesihatan, Khairy Jamaluddin Abu Bakar berkata, penurunan itu dikesan sejak minggu epidemiologi (ME) ke-48 dimana bilangan kes yang dilaporkan adalah kurang dari seribu seminggu iaitu 776 kes berbanding bilangan kes pada ME ke-52 iaitu sejumlah 208 kes.
“Selain itu, angka kematian yang disebabkan Covid-19 juga menunjukkan penurunan daripada 497 kes pada bulan Oktober kepada 24 kes pada Disember 2021 (sehingga 28 Disember 2021).
“Kes yang dirawat di Unit Rawatan Rapi (ICU) juga menunjukkan penurunan yang ketara yang mana sebanyak 99 kes dirawat di ICU pada 5 November 2021 berbanding hanya 11 kes di ICU pada 26 Disember lalu,” katanya pada sidang akhbar hari ini.
Katanya, buat masa ini, tiada peningkatan kes Covid-19 selepas Pilihan Raya Negeri (PRN) Sarawak ke-12.
Khairy Jamaluddin berkata, pemberian dos penggalak di Sarawak dimulakan lebih awal iaitu pada 13 Oktober 2021 sebagai langkah persediaan menghadapi PRN.

Menurutnya, hasil daripada peningkatan pemberian dos penggalak, negeri itu merekodkan jumlah penduduk tertinggi menerima dos penggalak iaitu 1,093,421 orang atau 53.5 peratus daripada penduduk dewasa. – K! ONLINE


Indonesia hantar bot bawa pelarian Rohingya ke Malaysia
Oleh KOSMO!

28 Disember 2021, 7:21 pm
JAKARTA – Berpuluh-puluh pelarian Rohingya yang dipintas selepas  bot mereka mengalami masalah di luar pantai wilayah Aceh telah dihantar ke perairan Malaysia, kata pihak berkuasa hari ini.
Sekurang-kurangnya 100 orang dengan kebanyakan mereka wanita dan kanak-kanak berada di dalam bot kayu tersebut yang dikatakan dimasuki  air. Kumpulan pelarian itu tidak dibenarkan mendarat di Indonesia sebaliknya mereka diminta meneruskan perjalanan ke jiran Indonesia, Malaysia.
Di sebalik gesaan oleh badan bukan kerajaan dan agensi pelarian Pertubuhan Bangsa-Bangsa Bersatu, pihak berkuasa Indonesia cuba menghantar pelarian Rohingya yang juga digelar orang hanyut itu ke tempat lain selepas memberikan bekalan makanan, pakaian dan bahan api.
Pihak berkuasa turut menyediakan mekanik untuk membaiki bot mereka yang rosak.
“Kami harap bekalan ini dapat membantu pelarian Rohingya tersebut meneruskan pelayaran ke Malaysia seperti yang mereka rancang dan harapkan,” kata jurucakap polis Aceh,  Winardy.
“Kami akan memantau sehingga mereka tiba di destinasi tersebut,” tambahnya.

Bot kayu itu pertama kali dilihat dua hari lalu dalam keadaan terkandas sekitar 129 kilometer dari pantai Indonesia, demikian menurut seorang komander tentera laut tempatan. – AFP


Perkahwinan Kamal, Uqasha langgar SOP, Michael Ang sedia disiasat
28 Disember 2021, 7:38 pm
PETALING JAYA – Pengarah penerbit drama terkenal, Michael Ang sedia memberi kerjasama kepada pihak polis sekiranya dipanggil bagi membantu siasatan berhubung isu pelanggaran prosedur operasi standard (SOP) majlis perkahwinan Uqasha Senrose dan Kamal Adli.
Michael atau nama lengkapnya Michael Ang Hai Swee ketika dihubungi Kosmo! berkata, dia sedia untuk berkongsi keadaan sebenar sepanjang menghadiri majlis perkahwinan tersebut di Genting Highland.
“Kalau dipanggil untuk beri keterangan, sudah tentu saya sedia membantu. Saya akan beritahu perkara sebenar situasi dan suasana majlis pada hari tersebut,” katanya.
Dakwanya, suasana yang dilihat menerusi video adalah berbeza dengan keadaan sebenar di lokasi dan kesemua tetamu mematuhi SOP pemakaian pelitup muka kecuali semasa makan.
“Tetamu yang hadir diwajibkan untuk melakukan ujian calitan Covid-19 di klinik dan perlu menunjukkan sijil keputusan ujian tersebut. Kami juga perlu lengkap dua dos vaksinasi.
“Jumlah tetamu tidak sampai 200 orang. Lagi pun tempat yang dibuat kecil sahaja,” katanya.

Justeru, Michael menasihati netizen supaya bijak membuat penilaian dan jangan membuat tuduhan melulu selain memperbesarkan perkara tidak benar.
Sementara itu, Ketua Polis Daerah Bentong Superintendan Zaiham Mohd. Kahar berkata, pihaknya telah membuka kertas siasatan berhubung majlis perkahwinan pasangan selebriti terkenal yang dipercayai melanggar SOP di Genting Highlands pada 15 Disember lalu.
Menurut beliau, pihaknya menerima laporan polis berhubung satu video berdurasi 41 saat yang tular di media sosial.
“Siasatan awal mendapati terdapat tetamu yang tidak memakai pelitup muka serta tiada penjarakkan sosial.
“Aktiviti itu telah melanggar SOP Pelan Pemulihan Negara (PPN) Fasa 4. Kes disiasat di bawah Peraturan 17 (1) Peraturan-Peraturan Pencegahan dan Pengawalan Penyakit Berjangkit (PPPB) 2021,” katanya.


Gaban tunggang motosikal 200 km demi mangsa banjir
Oleh NIA AMIRA NAJWA AZMI

28 Disember 2021, 7:53 pm
PETALING JAYA – Seorang lelaki sanggup menunggang motosikal sejauh 200 kilometer (km) dari Batu Gajah, Perak ke  Selangor semata-mata untuk membantu mangsa banjir di Shah alam, Semenyih dan Hulu langat baru-baru ini.
Berdasarkan perkongsian gambar di laman Facebook @NoorAzmi, seorang sahabatnya bernama Gaban sanggup menunggang motosikal ke negeri lain bagi menghulurkan bantuan kepada keluarga yang terkesan akibat banjir.
“Semoga Allah lindungi perjalanan Gaban pergi dan balik,” ujarnya.
Susulan perkongsian itu, rata-rata orang ramai menzahirkan rasa terharu dan mendoakan pemuda berkenaan.
“Semoga Allah panjangkan umurnya dan diberikan kesihatan yang baik buat insan yang hebat ini,” ujar @rossflowers.
“Semoga lancar urusan sahabat Gaban dan diberikan rezeki serta nikmat melimpah ruah,” kata @jejakaodengs pula.

“Nama dengan motor sama handal kome. Semoga dipermudahkan kesihatan sepanjang hayat,” komen @TainMy. – K! ONLINE


Peraduan ‘bebas internet’ hanya untuk pasangan
Oleh KOSMO!

28 Disember 2021, 8:00 pm
BANDAR RAYA NEW YORK – Sebuah syarikat minuman berasaskan kopi menganjurkan  cabaran unik untuk pasangan kekasih atau suami isteri di Amerika Syarikat (AS) yang melarang peserta menggunakan sebarang teknologi berasaskan internet selama sebulan, lapor laman berita Wion News semalam.
Cabaran diberi nama Kahlua Stir Up Your Routine itu menawarkan hadiah wang tunai berjumlah AS$25,000 (RM104,599) buat pemenang.
Bagaimanapun, bagi menentukan pemenang utama, para peserta perlu menjalani satu ujian poligraf bagi menentukan sama ada mereka benar-benar mengikut peraturan yang ditetapkan atau sebaliknya.
Berdasarkan peraturan peraduan tersebut, ujian akan dilakukan oleh wakil yang dilantik oleh penaja bagi mengesahkan penyertaan mereka dan penglibatan dalam aktiviti-aktiviti disediakan.
Para peserta juga akan dinilai sama ada telah melengkapkan kesemua perkara yang menjadikan mereka ‘bebas internet dan media sosial’ mengikut spesifikasi yang diluluskan oleh penaja dalam tempoh 30 hari cabaran tersebut.
Menurut penganjur, cabaran itu diadakan memandangkan hampir separuh penduduk AS mengakui bahawa mereka menghabiskan masa selama lima hingga enam jam menggunakan telefon bimbit setiap hari.

Ia juga bertujuan untuk menggalakkan lebih ramai pasangan banyak menghabiskan masa bersama-sama. – AGENSI


Gambar Long Tiger diberkas tular
Oleh MOHD SHARKAWI LONDING

28 Disember 2021, 8:10 pm
JOHOR BAHRU – Sekeping gambar lelaki dipercayai berketurunan Rohingya yang dikenali sebagai Long Tiger ditangkap polis tular di media sosial hari ini.
Gambar menunjukkan beberapa anggota polis menahan Long Tiger yang hanya berseluar pendek berwarna putih di sebuah rumah di Jalan Kuala Ketil, Sungai Petani, Kedah.
Ketua Polis Johor, Datuk Ayob Khan Mydin Pitchay dijangka akan mengadakan sidang akhbar di Ibu Pejabat Polis Kontinjen (IPK) Johor di sini esok.
Dalam kejadian pada pukul 11.55 pagi 15 Disember lalu, Long Tiger atau nama sebenarnya Abdul Hamim Ab Hamid, 32, bertindak meloloskan diri melalui pintu utama Mahkamah Majistret Tangkak sebelum perbicaraan bermula.
Lelaki itu diambil dari penjara Sungai Udang untuk perbicaraan dibawah Seksyen 388 Kanun Keseksaan. -K! ONLINE


Buaya makan buaya di Kuala Baram Miri
Oleh ALWANI ZAFIRAH

28 Disember 2021, 6:38 pm
PETALING JAYA – Sebuah video memaparkan seekor buaya menggigit seekor buaya lain yang bersaiz lebih kecil tular di media sosial.
Difahamkan kejadian itu berlaku di Kuala Baram Miri berdekatan Shinyang Plywood, Sungai Bilat, Sarawak.
Video yang berdurasi 30 saat itu dikongsikan oleh portal Sarawak Update LIVE di laman Facebook.
Menerusi perkongsian tersebut, buaya itu sedang menyusuri sungai sambil menggigit seekor buaya yang lain.
Penduduk di sekitar kawasan berkenaan diminta berhati-hati dengan kemunculan buaya itu boleh mengancam keselamatan diri. – K! ONLINE


SHMKM dilanjutkan sehingga 4 Februari 2022
Oleh SUBKHI SUDARJI

28 Disember 2021, 6:55 pm
PUTRAJAYA – Skim Harga Maksimum Keluarga Malaysia (SHMKM) melibatkan 12 jenis barangan yang sebelum ini diperkenalkan pada 7 Disember 2021 sehingga 31 Disember 2021 telah dilanjutkan tempoh pelaksanaan sehingga 4 Februari 2022.
Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata, keputusan ini dibuat berdasarkan maklum balas yang diterima dan sebagai langkah berterusan untuk menstabilkan harga barangan dan memastikan keberadaan bekalan.
Katanya lagi, Kementerian telah memutuskan untuk melanjutkan tempoh pelaksanaan SHMKM berkuatkuasa pada 01 Januari 2022 sehingga 4 Februari 2022 iaitu selama 35 hari.
“Jumlah barangan harga terkawal bagi pelaksanaan Skim ini adalah sama iaitu melibatkan 12 jenis barangan makanan keperluan asas dari kategori ayam, telur ayam dan sayur-sayuran,” ujarnya menerusi satu kenyataan hari ini.
Alexander berkata, 12 item itu adalah ayam hidup, ayam standard (disembelih dan dibersihkan berserta kaki, kepala, hati dan hempedal atau mana-mana bahagiannya) dan ayam super (disembelih dan dibersihkan tanpa kaki, kepala, hati dan hempedal).
“Selain itu telur ayam gred A (berat antara 65 gram hingga 69.9 gram sebiji), telur ayam gred B (berat antara 60 gram hingga 64.9 gram sebiji) dan telur ayam gred C (berat antara 55 gram hingga 59.9 gram sebiji).

“Barangan lain melibatkan sayur-sayuran ialah kacang panjang, cili merah, tomato, sawi hijau, kobis bulat Import (Indonesia dan China tidak termasuk Beijing) dan timun,” katanya. – K! ONLINE


Budak 3 tahun maut disyaki didera ibu kandung, teman lelaki
Oleh ISKANDAR SHAH MOHAMED

28 Disember 2021, 6:20 pm
KLANG – Seorang kanak-kanak lelaki berusia tiga tahun maut didera menggunakan kayu, tali pinggang serta penyangkut baju di sekitar daerah ini, baru-baru ini.
Insiden itu terbongkar selepas polis menerima laporan dibuat seorang pegawai perubatan Hospital Tengku Ampuan Rahimah (HTAR) kira-kira pukul 6.20 petang, Jumaat lalu.
Ketua Polis Daerah Klang Selatan, Asisten Komisioner Cha Hoong Fong berkata, berdasarkan laporan memaklumkan seorang kanak-kanak lelaki dibawa ibunya ke hospital berkenaan dalam keadaan tidak sedarkan diri.
“Pemeriksaan kemudian mengesahkan mangsa meninggal dunia dengan kesan lebam pada seluruh badannya.
“Hasil siasatan mendapati kanak-kanak itu disyaki didera dan dipukul dengan kayu, tali pinggang dan penyangkut baju,” katanya dalam kenyataan hari ini.
Jelas beliau, bertindak atas maklumat, pihaknya memberkas seorang wanita berusia 27 tahun yang merupakan ibu mangsa pada Sabtu lalu.

“Turut ditahan teman lelaki wanita berkenaan dengan kedua-duanya kini direman enam hari sehingga 30 Disember ini.
“Kes disiasat mengikut Seksyen 302 Kanun Keseksaan dan kertas siasatan akan dirujuk kepada Timbalan Pendakwa Raya dalam masa terdekat,” jelasnya. -K!ONLINE


Beri komen buruk di Instagram, wanita didakwa di mahkamah
Oleh KOSMO!

28 Disember 2021, 6:00 pm
JAKARTA – Seorang wanita yang didakwa mencemarkan reputasi sebuah klinik kecantikan terpaksa membayar ganti rugi ratusan juta rupiah  setelah memberikan maklum balas buruk terhadap perkhidmatan yang diberikan, lapor akhbar Daily Star semalam.
Stella Monica Hendrawan, 26, memberikan komentar buruk di akaun Instagramnya mengenai rawatan jerawat yang diterima daripada sebuah klinik penjagaan kulit di Indonesia.
Namun, setelah mendakwa kulitnya bertambah teruk selepas dirawat, syarikat itu menuduhnya mencemarkan reputasi mereka dan menuntutnya membayar ganti rugi sebanyak 800 juta rupiah (RM 235,380.87).
Disebabkan tidak mampu membayarnya, polis mengunjungi rumah Monica kerana melanggar undang-undang internet 2008 yang mengawal aktiviti dalam talian.
Dia memberitahu laman berita This Week In Asia: ‘’Saya hanya bercakap tentang pengalaman saya bersama rakan-rakan ketika mendapatkan rawatan. Saya tidak tahu bahawa klinik itu akan menuduh saya mencemarkan nama baiknya.’’
‘’Saya diisytihar sebagai suspek pada 2020. polis mengunjungi rumah. Mereka merampas telefon bimbit dan mengambil alih kawalan akaun Instagram saya. Saya hanya berharap kewarasan dan kesopanan berlaku, kerana hidup saya menjadi terbalik kerananya,’’ jelas Monica

Dia dibebaskan pada 14 Disember selepas berjuang membela diri. Monica berasa ‘diasingkan’ daripada komuniti dan beberapa rakannya.
Menurut peguam yang mewakili klinik kecantikan tersebut, Monica dikatakan tidak pernah membuat aduan berkenaan rawatan diterimanya dan bertukar ke klinik baharu tanpa meninggalkan notis.
Wanita itu dituduh membuat komen palsu dengan cara menghina, menyinggung perasaan, tindakan menghina dan ‘tidak boleh mengandungi fakta palsu’.  – Agensi


Long Tiger akhirnya diberkas
Oleh MOHD SHARKAWI LONDING

28 Disember 2021, 6:11 pm
JOHOR BAHRU – Selepas 13 hari bersembunyi, lelaki berketurunan Rohingya dikenali sebagai Long Tiger yang lolos dari lokap Mahkamah Majistret Tangkak dekat sini pada 15 Disember lalu diberkas polis hari ini.
Difahamkan, Long Tiger atau nama sebenarnya Abdul Hamim Ab Hamid, 32, ditahan dalam operasi khas yang dijalankan polis di Kuala Ketil, Sungai Petani, Kedah.
Ketua Polis Johor, Datuk Ayob Khan Mydin Pitchay dijangka mengadakan sidang akhbar di Ibu Pejabat Polis Kontinjen (IPK) Johor di sini esok.
Berita berkaitan: Pasangan suami isteri ditahan subahat lindungi Long Tiger
Berita berkaitan: Long Tiger mungkin bersembunyi di Melaka
Dalam kejadian pada pukul 11.55 pagi, 15 Disember lalu, Ab. Hamim bertindak meloloskan diri melalui pintu utama Mahkamah Majistret Tangkak sebelum perbicaraan bermula.

Lelaki itu diambil dari penjara Sungai Udang, Melaka untuk perbicaraan dibawah Seksyen 388 Kanun Keseksaan. -K! ONLINE
Berita berkaitan: Long Tiger lolos lokap mahkamah


Simpan mayat ibu 2 bulan di rumah kerana wasiat
Oleh KOSMO!

28 Disember 2021, 7:00 pm
JAKARTA – Seorang lelaki  di Pulau Bali mengejutkan penduduk setempat apabila tinggal bersama mayat ibunya selama hampir dua bulan kerana dikatakan bagi menurut wasiat terakhir ditinggalkan wanita itu, lapor laman berita Suara.com semalam.
Putu Sugiarta, 53, membiarkan mayat ibunya, Wayan Terpi, 96, di rumah mereka selama 56 hari selepas wanita itu meninggal dunia pada 3 November lalu.
Lelaki itu dikatakan menggunakan ais batu dalam kuantiti yang banyak bagi mengawet mayat ibunya agar tidak rosak dan berbau.
Menurut laporan, Wayan meninggalkan pesanan terakhir kepada Putu agar mayatnya dibiarkan selama empat bulan di rumah tanpa memberitahu ahli keluarga yang lain.
Bagaimanapun, insiden itu berjaya dihidu ahli keluarga lain yang pergi ke rumah mereka untuk menjenguk keadaan Wayan.
Sejurus mengetahui bahawa wanita itu telah meninggal dunia, mereka membuat keputusan untuk segera mengebumikan mayatnya, namun permintaan itu ditolak oleh Putu sehingga memaksa ahli keluarganya melaporkan perkara itu kepada Balai Polis Seririt.

“Ahli keluarga yang lain tidak dibenarkan menjenguk mayat Wayan selain hasrat mereka untuk mengebumikannya turut dihalang oleh Putu,” kata Komisioner Polis, Gede Juli.
Tambah Gede, berdasarkan siasatan, Wayan telah meninggal dunia pada 3 November lalu kerana sakit tua.
“Mendiang tinggal berdua bersama anaknya (Putu). Menurut Putu, ibunya ada meninggalkan pesanan agar mayatnya dibiarkan dahulu di rumah sekurang-kurangnya empat bulan tanpa memberitahu keluarga yang lain sebelum dikebumikan,” katanya.
Mayat Wayan akhirnya telah dikebumikan dan polis mengesahkan tiada sebarang unsur jenayah dalam insiden tersebut. – Agensi


Ramalan cuaca signifikan bagi tempoh 7 hari bermula esok
Oleh ALWANI ZAFIRAH

28 Disember 2021, 6:28 pm
PETALING JAYA – Jabatan Meteorologi Malaysia (MetMalaysia) meramalkan cuaca signifikan bagi tempoh seminggu bermula 29 Disember hingga 4 Januari tahun hadapan melibatkan beberapa negeri di semenanjung serta Sabah dan Sarawak.
MetMalaysia melalui Facebook rasminya hari ini berkata, berdasarkan analisis yang dilakukan, luruan monsun yang sedang berlaku dijangka berterusan sehingga 3 Januari 2022.
Tambahnya, pembentukan awan hujan aktif di Laut China Selatan dan Laut Sulu berpotensi menyebabkan berlakunya hujan berterusan di timur Sabah sehingga 2 Januari manakala di Kelantan, Terengganu, Pahang dan Johor dijangka berlaku bermula 30 Disember hingga 3 Januari.
“Angin kencang dan laut bergelora sedang berlaku di perairan Pantai Timur Semenanjung, Sarawak dan Sabah dan diramal berterusan bagi tempoh enam hari bermula hari ini.
“Met Malaysia telah mengeluarkan amaran hujan berterusan peringkat waspada melibatkan negeri Sabah, Pantai Timur Semenanjung dan Johor,” katanya di sini hari ini.
Sementara itu, orang ramai dinasihatkan untuk sentiasa merujuk laman rasmi MetMalaysia untuk perkembangan cuaca terkini dan membuat semakan lokasi sekiranya disenaraikan dalam kategori amaran. – K! ONLINE


Banjir: 5,000 anggota perkhidmatan awam akan digerakkan
Oleh SUBKHI SUDARJI

28 Disember 2021, 7:11 pm
PUTRAJAYA – Seramai hampir 5,000 anggota keluarga perkhidmatan awam akan digerakkan bagi membantu misi pasca banjir secara berperingkat dan mengikut penggiliran masing-masing.
Ketua Pengarah Perkhidmatan Awam, Tan Sri Mohd. Khairul Adib Abd. Rahman berkata, kerajaan melalui kenyataan media Pejabat Ketua Setiausaha Negara pada 27 Disember 2021 memutuskan supaya Jabatan Perkhidmatan Awam (JPA) menyelaras pembahagian kawasan terjejas banjir kepada kementerian.
Katanya lagi, arahan tersebut juga merangkumi usaha menyelaras mobilisasi pegawai Perkhidmatan Awam khususnya bagi membantu kerja-kerja pembersihan dan kemanusiaan.
“Selaras dengan keputusan tersebut, kementerian akan menentukan dan mengarahkan pegawai di agensi masing-masing untuk membantu melaksanakan tugas-tugas pasca banjir berdasarkan kawasan yang telah ditetapkan dan arahan ini berkuat kuasa serta-merta.
“Ia juga dilaksana berdasarkan kawasan yang terjejas teruk bagi tempoh masa tertentu bertujuan meringankan kepayahan yang dihadapi oleh mangsa-mangsa banjir,” katanya menerusi satu kenyataan, hari ini.
Mohd. Khairul Adib berkata, berdasarkan surat edaran yang dikeluarkan oleh JPA pada hari ini, pegawai-pegawai yang terlibat dengan arahan mobilisasi adalah dianggap menjalankan tugas rasmi. -K! ONLINE


Omicron: Langkah terakhir mungkin tangguh umrah
Oleh MOHD. HUSNI MOHD. NOOR

28 Disember 2021, 7:03 pm
PUTRAJAYA – Kerajaan mungkin akan menangguhkan ibadah umrah ke Makkah jika situasi penularan varian Omicron di Arab Saudi meningkat dan jangkitan dalam kalangan jemaah tempatan berada pada tahap membimbangkan.
Menteri Kesihatan, Khairy Jamaluddin Abu Bakar berkata, ia belum sampai tahap (tangguh ibadah umrah) itu lagi dan kerajaan tidak mahu melakukan keputusan terburu-buru.
Beliau berkata, buat masa ini, jemaah umrah yang baharu pulang ke tanah air akan dipakaikan peranti digital bagi memudahkan pemantauan.
“Jika situasi makin membimbangkan, kita mungkin akan meletakkan jemaah umrah yang baru pulang ke pusat kuarantin dan langkah terakhir mungkin menangguhkan ibadah umrah.
“Kita masih memantau situasi penularan itu di Arab Saudi dan langkah-langkah kesihatan lain,” katanya pada sidang akhbar hari ini.
Katanya, pihaknya juga akan berbincang dengan syarikat pelancongan umrah bagi memastikan setiap bakal jemaah mengambil dos penggalak terlebih dahulu sebelum pergi menunaikan ibadah umrah.

Khairy Jamaluddin berkata, jemaah umrah yang sudah pulang dinasihatkan agar melakukan ujian saringan kendiri Covid-19 setiap hari sepanjang tempoh kuarantin. -K! ONLINE


Inspektor polis patah jari akibat kemalangan dengan Myvi
Oleh NOR AINNA HAMZAH

28 Disember 2021, 6:08 pm
KUALA PILAH – Seorang pegawai polis berpangkat Inspektor cedera selepas motosikal yang ditunggang melanggar sebuah kereta Perodua Myvi yang membuat pusingan U di Kilometer 25, Jalan Seremban-Kuala Pilah, di sini hari ini.
Dalam kejadian pukul 10.30 pagi, mangsa yang berusia 35 tahun dan bertugas di Cawangan Khas, Ibu Pejabat Polis Daerah (IPD) Kuala Pilah itu dikejarkan Hospital Tuanku Ampuan Najihah (HTAN) di sini untuk rawatan lanjut.
Menurut Ketua Polis Daerah Kuala Pilah, Superintendan Amran Mohd. Ghani, kemalangan berlaku ketika Perodua Myvi yang dipandu warga emas berusia 70 tahun membuat pusingan U menghala ke Seremban.
“Berdasarkan siasatan awal, Perodua Myvi itu berhenti di bahu jalan untuk membeli barang sebelum berpatah balik menghala Seremban. Mangsa tidak sempat mengelak lalu merempuh sebelah kanan kereta berkenaan,” katanya dalam satu kenyataan hari ini. -K! ONLINE


150 keluarga OKU terjejas banjir di Kelantan
Oleh ROSALWANI CHE SOH

28 Disember 2021, 5:27 pm
KOTA BHARU – Sebanyak 150 buah keluarga melibatkan orang kelainan upaya (OKU) didapati terjejas semasa kejadian banjir yang berlaku di beberapa daerah di Kelantan baru-baru ini.
Pengerusi Pertubuhan Membantu OKU Negeri Kelantan (Ihsan), Muhd. Ikhwan Ahmad Bastaman berkata, kesemua keluarga OKU yang dikenal pasti merupakan mereka yang tinggal di Kuala Krai, Rantau Panjang, Jeli dan Kota Bharu.
Menurutnya, Ihsan telah mengenal pasti mereka yang terlibat dan akan menyampaikan bantuan bernilai RM400 merangkumi keperluan asas seperti pek makanan dan wang tunai.
“Kita menerima sumbangan daripada TDC Holdings Sdn. Bhd. berjumlah RM30,000 dan kesemua peruntukan itu akan disumbangkan kepada keluarga OKU yang terjejas banjir di negeri ini.
“Melalui peruntukan itu, kita akan membantu membaik pulih rumah OKU yang rosak akibat bah pada tahun ini. Bantuan tersebut akan diagihkan pada minggu hadapan mengikut kawasan-kawasan tertentu,” katanya pada sidang akhbar di pejabat Ihsan di sini hari ini.
Terdahulu, Muhd. Ikhwan menerima replika cek bernilai RM30,000 yang disampaikan oleh Pegawai Tanggungjawab Sosial Korporat TDC Holdings Sdn. Bhd., Zur Ain Syahira Ghazali kepada Ihsan untuk misi bantuan itu.

Sementara itu, Zur Ain Syahira berkata, bantuan berkenaan merupakan sumbangan kali ketiga yang disalurkan pihaknya kepada Ihsan yang bermula sejak awal tahun lalu bagi membantu golongan OKU di Kelantan. -K! ONLINE